text:
E kuku Europeo ta konosí komo un "parasit di kria". E muhénan ta pone nan webunan den e nèshinan di espesienan di para mas chikitu, manera e mùs di richi. Na su turno, e mamanan akí, ku no ta sospechá nada, inkonsientemente ta brui, alimentá i lanta e intrusonan hóben, manera ta di spera, a kosto di nan mes kria.
Un di e tragedianan di naturalesa di mas lamentabel ta di mira un mùs di richi traha mata su kurpa pa satisfasé e hamber insasiabel di un puitu di kuku golos miéntras su mes puitunan, debil kaba i muriendo di hamber, ta ser pushá saká for di e nèshi.
Diabel a planta eksitosamente un mentira peligroso den teologia Kristian moderno, i el a originá inkonsientemente, adoptá i nutrí dor di mayoria iglesianan evangéliko, i awor e parasit akí ta pusha bèrdat di Beibel saka ku un engaño mas grandi ku bida. Lamentablemente, e falsedat adoptá akí ta bira gordo ku atenshon miéntras interpretashonnan berdadero di profesia ta muri di hamber pa motibu di deskuido.
Awendia rònt mundu, miónes di hende interesá den profesia di Beibel tin nan bista fihá riba Yerusalèm. Pa ta franko, realmente no ta dje difísil ei ku e balor di notisia legítimo ku ta bin for di e muras di konflikto i dramamentu di sanger, ku nunka ta kaba, entre Palestinonan i Israelitanan. Kristiannan konstantemente ta spekulá tokante e estado moderno di Israel, un tèmpel Hudiu ku a ser rekonstruí, i un Armageddon di Medio Oriente. E tópikonan akí ta ser diskutí atraves di revistanan, bukinan, radio, televishon, Internèt, púlpito i na konferenshanan di profesia di Beibel.
Ta asombroso kon hopi Kristian ta kere kompletamente den e konekshon akí di profesianan di Beibel di fin di tempu enkuanto di e nashon di Israel. Por ehèmpel, e outor di bukinan di éksito, Dave Hunt, ta resoná e puntonan di bista akí riba e kaft patras di su buki popular, A Cup of Trembling (Un Kopa di Temblamentu). E ta skirbi: "Eventonan ku ta move rápido den Medio Oriente ta mustra kasi diariamente den direkshon di e gran final, e tempu di e sufrimentu di mas grandi pa e pueblo Hudiu rònt mundu, kua lo tin su klímaks den e horibel bataya di Armageddon i e regreso glorioso di e Mesias pa reskatá Israel i reina riba mundu for di e trono restablesé di David na Herusalèm."
E aserkamentu na profesia akí di "Medio Oriente" a bira popular entre iglesianan di mas importante di dékada 80 ku un seri di buki di Hal Lindsey. Den su bukinan di éksito, inkluyendo The Late Great Planet Earth (Defuntu Gran Planeta Tera) i Countdown to Armageddon (Konteo na Armageddon), Lindsey a usa e mesun aserkamentu literal limitá na profesia, hasiendo vários pronóstiko hopi spesífiko, i hopi kiboká. El a skirbi ku un rapto sekreto di e iglesia lo a tuma lugá na 1981, kua lo a ser siguí pa e konstrukshon di un tèmpel Hudiu nobo, e binida di e Antikristu, e gran tribulashon, e invashon di Israel, e bataya di Armageddon i e milenio, tur na masoménos aña 1988.
Apesar ku kada un di e pronóstikonan aki no a kumpli, su bukinan ta sigui bende, hasiendo pa mayoria un stándart ku tur profesia di fin di tempu ta visibel solamente ora e ser filtrá atraves di "brel di nashon di Israel." Pió ainda, e simianan di eror ku nan ta kontené a spreit i a haña rais firme den hopi iglesia. Awor miónes di Kristian ta kuida alertamente un monumento di polistireno sin kredibilidat profétiko, i ta konstruyendo riba e santu ku ta fragmentá di tendensianan evangéliko popular.
Kiko ta e pilarnan primario ku ta sostené e doktrina desviante akí? Miéntras ta keda algun diferensia di opinion entre e evangélikonan akí enkuanto di e ròl di Israel moderno den e tempunan di fin, mayoria ta di akuerdo ku e siguiente sinku eventonan komo profesianan núkleo:
Ata e pregunta grandi aki: Tur e profesianan di fin di tempu akí den Skritura enkuanto di Israel i e tèmpel ta papia di e nashon literal di Hudiu i un edifisio físiko, òf tin un aplikashon spiritual mas profundo?
Bo ta kòrda dia Kristu a bin pa promé bia? Su pueblo a mal komprondé i mal apliká e profesianan enkuanto di Su reino. Ansiosamente nan a warda i vigilá pa E establesé un reino literal, terenal. Hesus konstantementl splika ku Su promé binida tabata pa establesé un reino spiritual. El a bisa: "E reino di Dios no ta bin ku señalnan ku por ser mirá; tampoko hende lo no bisa: 'Mira, at'é aki!' òf: 'At'é aya!' Pasobra ata e reino di Dios ta meimei di boso" (Lukas 17:20, 21).
Pero pa motibu ku e siñansanan persistente i popular di e dianan ei tabata enfoká riba un mesias muskular ku lo a tumba e Romanonan i sinta e mes riba e trono di David, e disipelnan a pone un banda òf simplemente a ignorá e komentarionan di Hesus enkuanto di Su reino spiritual. Nan a trata di hasi e profesianan spiritual akí literal, i e krusifikashon a machiká nan espektativanan di un Israel ku dominio riba henter Tera. Anhelando libertat for di opreshon polítiko, nan a lamentá: "Ma nos tabata spera ku E lo tabata Esun ku tabata bai redimí Israel" (Lukas 24:21).
Asta despues di Su resurekshon, e disipelnan ainda tabata tene duru na e puntonan di bista popular akí ku a implantá nan mes den nan mente, sperando ainda pa un reino inminente literal. "P'esei, ora nan a bin huntu, nan tabata hasiE pregunta, bisando: "Señor, ta na e tempu akí Bo ta bai restorá e reino pa Israel?" (Echonan 1:6). Nan a deseá asina tantu di kere nan propio punto di bista, ku diabel tabata den kondishon pa hasi nan siegu pa e bèrdat puru.
Ta posibel ku e iglesia di awe den su totalidat ta kometé e mesun eror dor di apliká di un manera robes e profesianan enkuanto di Israel spiritual i e tèmpel, interpretando nan den un sentido literal sin base? Si ta asina, nan por ta preparando pa brasa e desepshon diabóliko, sin menshoná eksperimentá un desapunto devastador!
“Esun ku tin orea, lag'é tende loke e Spiritu ta bisa e iglesianan” (Revelashon 2:7). Nos ta spera ku e estudio akí di profesia di fin di tempu lo klara e komprondementu trubel di profesia ku ta prevalesé asina tantu den e fe Kristian di awe.
Ta imposibel pa komprondé klaramente e tema di Israel apart for di un estudio kuidadoso di Tèstamènt Bieu. E promé bia ku e nòmber “Israel” ta aparesé den Skritura ta ora el a ser papiá na Jacob despues di su nochi largu di lucha ku un oponente poderoso. E stranhero selestial finalmente a bisa: “Bo nòmber lo no ta Jacob mas, sino Israel: pasobra bo a lucha ku Dios i ku hende, i bo a vense” (Génesis 32:28). Pues e nòmber “Israel” tabata promé un nòmber di orígen selestial apliká na solamente Jacob. E tabata representá su viktoria spiritual riba piká, atraves di lucha den orashon i reklamando e grasia di Dios.
Jacob tabatin 12 yu ku despues a muda bai Egipto. E desendientenan di e yunan akí finalmente a multipliká den e 12 tribunan, kua despues a ser fòrsá pa drenta sklabitut dor di e Egipsionan te na e tempu di Moises. E ora ei Dios a bisa Fárao atraves di Moises: “Israel ta Mi yu hòmber, Mi primogénito. . . . Laga Mi yu hòmber bai” (Eksodo 4:22,23). Nota aki ku e nòmber “Israel” ta ser ekspandé pa inkluí e desendientenan di Jacob. P'esei, e nòmber “Israel” a ser apliká promé na un hòmber viktorioso, despues na su pueblo. Pronto lo bo mira dikon esaki ta un punto hopi importante!
Masoménos 800 promé ku Kristu, Señor a papia atraves di profeta Hosea bisando: “Tempu ku Israel tabata mucha, Mi tabata stim'é, i for di Egipto Mi a yama Mi yu hòmber” (Hosea 11:1). Sinembargo, na e tempu akí, e nashon di Israel a faya pa biba segun e stándartnan spiritual di su nòmber. Bo ta mira e versíkulo akíi den Hosea ta eksplotá ku tremendo importansia, ora nos wak Tèstamènt Nobo.
Aproksimadamente 800 aña despues di e profesia di Hosea, nos ta komprondé, “Hesus a nase na Bètlehèm di Judea den e dianan di rei Herodes” (Mateo 2:1). Pa motibu ku Herodes a sinti su mes menasá pa e yu di rei nobo akí, el a manda sòldánan ku a “mata tur e mucha hòmbernan ku tabatin na Bètlehèm” (v. 16). Jose a ser spièrtá adelantá di e krísis ku tabata na kaminda ora “E angel di Señor a paresé [na dje] den un soño, bisando: “Lanta i kohe e Mucha i Su mama, i hui bai Egipto, i keda ayanan te ora Mi avisábo” (v. 13). Asina e famia a lanta i “a sali bai Egipto” (v. 14).
Mateo ta skirbi ku e yu Hesus a keda den Egipto “te ora ku Herodes a muri, pa loke a ser papiá dor di Señor pa medio di e profeta por a keda kumplí, ora ku el a bisa: “For di Egipto Mi a yama Mi Yu hòmber” (v. 15). Nota ku Mateo ta sita Hosea 11:1, ku originalmente tabata referí na e nashon di Israel ku tabata sali for di Egipto, i realmente ta deklar'é mas perfektamente “kumplí” den Hesu-Kristu! (Por fabor, no hera e punto importante akíi ku un profesia den Beibel por tin un aplikashon dòbel ku tantu un kumplimentu literal komo spiritual.)
Aki, Mateo a toka solamente e superfisie di un prinsipio berdaderamente impreshonante ku a desaroyá a traves di su evangelio.
Un estudio kuidadoso di Mateo ta revelá mas aleu ku e historia di Kristu en realidat ta ripití e historia di Israel di antaño, punto pa punto, pero El a vense kaminda nan a faya. Nota e siguiente paralèlnan asombroso entre e historia di Israel di antaño i Hesu-Kkristu:
E lista di paralèlnan entre Hesus i Israel ta sigui, pero konsiderá djis un par di punto mas.
Por ehèmpel, despues di a kura un grupo di hende, Hesus diskretamente a “taha nan pa no laga sa ken E ta, pa asina loke a ser papiá dor di profeta Esaias [palabra griego pa Isaias] por ser kumplí, bisando: “Ata Mi Sirbidó ku Mi a skohe, Mi Stimá, den Kende Mi alma tin goso; lo Mi pone Mi Spiritu riba djE, i E lo proklamá hustisia na e paganonan. E lo no pleita, ni halsa bos; i ningun hende lo no tende Su bos den e kayanan” (Mateo 12:16-19). Aki e eskritor ta sita for di Isaias 42:1-3, un pasashi ku originalmente tabata apliká na “Israel, . . . mi sirbidó” (Isaias 41:8). Tòg Mateo atrobe ta bisa nos ku e ta “kumplí” den Hesu-Kristu!
Apòstel Pablo tambe ta sigui e prinsipio den su kartanan di apliká deklarashonnan originalmente hasí tokante e nashon di Israel na Hesu-Kristu. Dios a yama Israel “Mi primogénito” den Eksodo 4:22. Sinembargo, Pablo a bisa ku tabata Hesus ku ta “e primogénito di kada kriatura” (Kolosensenan 1:15).
E ehèmpel di mas kla ta ora Dios ta yama Israel “e simia di Abraham” (Isaias 41:8). Sinembargo, Pablo despues ta skirbi ku e simia di Abraham no ta referí na “hopi”, sino na “unu, . . . ku ta Kristu” (Galationan 3:16). Asina nos ta deskubrí ku kada bia di nobo den Tèstamènt Nobo sitanan ku un bia a apliká na e nashon Israel awor ta ser apliká na Hesu-Kristu. E Mesias awor ta “e simia”. P'esei, Hesus ta e esensia di Israel! Esaki ta un bèrdat eksplosivo, i e no por ser ignorá si berdaderamente nos mester komprondé e ròl i identidat di Israel moderno.
Ainda tin mas. Kòrda ku e nòmber “Israel” no solamente tabata referí na Jacob, sino tambe na su desendientenan, ku a bira Israel. E mesun prinsipio ta ser mirá den Tèstamènt Nobo.
Por ehèmpel, Señor a bisa e Israelitanan di antaño: “I boso lo ta pa Mi un reino di saserdotenan i un nashon santu” (Eksodo 19:6). Den Tèstamènt Nobo, Pedro ta apliká e mesun palabranan akí na e iglesia: “Ma boso ta un rasa skohé, un saserdosio real, un nashon santu, un pueblo pekuliar” (1 Pedro 2:9).
Di igual manera, inmediatamente despues di e deklarashon di Pablo den Galationan 3 tokante ku Kristu ta e “simia”, e ora ei e ta bisa su konversonan Pagano (unu ku no ta Hudiu): “I si boso ta pertenesé na Kristu, e ora ei boso ta desendiente di Abraham, erederonan segun promesa” (Galationan 3:29). Asina, den Tèstamènt Nobo, e nòmber Israel no solamente ta apliká na Hesu-Kristu, sino tambe na esnan ku a nase den Kristu, Su Iglesia! Den otro palabra, tur Kristian berdadero ta awor e Israel spiritual di Dios.
Iglesia ta ser yamá e kurpa di Kristu (1 Korintionan 12:27), kua ta un rason dikon Santiago, ora e ta skirbi na e iglesia, ta dirigí su mes na dje komo e 12 tribunan ku a ser plamá den eksterior (Santiago 1:1). For di prinsipio, e iglesia a komprondé ku Israel tabata nifiká un kurpa spiritual di Kristu.
Bo a yega di haña un sla asina duru riba bo kabes ku bo ta kuminsá mira dòbel? Wèl, di loke nos a studia huntu, e mundu Kristian tin mester di un “sla” amoroso riba su kabes ku e bèrdat di Tèstamènt Nobo akí, pa asina mas hende kuminsá “mira dòbel” tokante e tema di Israel! Di akuerdo ku Tèstamènt Nobo, tin awor dos Israel. Un grupo ta komponé di Israelitanan literal “di akuerdo ku karni” (Romanonan 9:3, 4). E otro ta “Israel spiritual”, komponé di Hudiu i Pagano ku ta kere den Hesu-Kristu.
Pablo ta skirbi: “No ta tur ku ta desendiente di Israel ta Israel” (Romanonan 9:6). Ke tal di e prueba akí! Esta, no ta tur ku ta di e nashon Israel literal ta parti di e Israel spiritual di Dios. Pablo ta kontinuá: “Esta, no ta e yunan di karni [desendientenan físiko di Abraham], ta yunan di Dios, ma ta e yunan di promesa ta ser kontá komo desendiente” (v. 8). E yunan segun karni ta solamente desendientenan natural di Abraham, pero e yunan di promesa ta ser kontá komo e simia berdadero. Awe, kualke persona, Hudiu òf Pagano, por bira parti di e nashon spiritual di Israel a traves di fe den Hesu-Kristu.
Meskos ku tin dos Israel, tin tambe dos tipo di Hudiu. Di promé, tin e Hudiunan ku ta solamente desendientenan natural, físiko di Abraham. Di dos, tin e Hudiunan den spiritu ku ta kere den Hesu-Kristu. Pablo ta skirbi: “Ma si bo ta karga e nòmber “hudiu,” i ta dependé riba e Lei, i ta gaba di bo relashon ku Dios. . . . Pasobra di bèrdat sirkumsishon ta di balor, si bo ta praktiká Lei; ma si bo ta un transgresor di Lei, bo sirkumsishon a bira insirkumsishon. P'esei, si e hòmber insirkumsidá [Pagano] kumpli ku e eksigensianan di Lei, su insirkumsishon lo no ser konsiderá komo sirkumsishon? . . . Pasobra no ta esun ku ta hudiu di pafó, ta hudiu; ni sirkumsishon no ta loke ta ser hasí di pafó na e karni. Ma hudiu ta esun ku ta hudiu di paden; i sirkumsishon ta esun di kurason, segun e Spiritu, no segun e lèter. Un hende asina su elogio no ta bin di hende sino di Dios” (Romanonan 2:17, 25, 26, 28, 29).
Bo a kapta esei? E implikashonnan ta asombroso! Un hende ku ta ser “yamá un Hudiu” pasobra e ta un desendiente físiko di Abraham, i sinembargo ku ta biba komo un kibradó di lei, “no ta un Hudiu”, por lo ménos, no den bista di Dios. Su “sirkumsishon a ser hasí insirkumsishon”. El a ser revoká. Pues pa Dios, e ta un Pagano. I un Pagano ku ta kere, ken a traves di fe ta warda “e hustisia di e lei”, su insirkumsishon ta ser kontá komo sirkumsishon. Pues pa Dios, e ta un Hudiu.
Juan Boutista a drecha e kaminda pa e prinsipio akí ora el a spièrta e Hudiunan pa no konfia den nan desendensia literal pa salbashon. “P'esei, duna fruta ku ta kuadra ku [digno di] repentimentu, i no kere ku boso por bisa den boso mes: ‘Nos tin Abraham komo nos tata', pasobra mi ta bisa boso ku Dios por lanta yunan pa Abraham for di e piedranan akí” (Mateo 3:8, 9).
Despues, Hesus ta eko e mesun prinsipio akí den un diskushon ku e lidernan religioso. “Nan a kontestá i a bis'E: “Ta Abraham ta nos tata.” Hesus a bisa nan: “Si boso ta yunan di Abraham, hasi e obranan di Abraham. . . . Boso ta di boso tata e diabel, i boso ke hasi e deseonan di boso tata” (Juan 8:39, 44).
Pablo ta skirbi tambe: “P'esei, sea sigur ku ta esnan ku ta di fe ta yunan di Abraham” (Galationan 3:7). “Pasobra nos ta e sirkumsishon bèrdadero, ku ta adorá den e Spiritu di Dios i ta gloria den Kristu Hesus, i ku no ta pone konfiansa den e karni” (Filipensenan 3:3). Pues, di akuerdo ku Pablo, un Hudiu berdadero den bista di Dios ta kualke hende, Hudiu òf Pagano, ku tin fe personal den Hesu-Kristu!
Finalmente, e bèrdat akí a dal Pedro entre su wowonan, i el a bisa un kamber yen di Paganonan kombertí: “Di bèrdat mi ta komprendé awor ku Dios no ta hasi distinshon di persona, ma den tur nashon e hende ku ta tem'E i ku ta hasi hustisia ta aseptabel p'E”(Echonan 10:34, 35).
Kòrda tambe ora Hesus a maraviá pa e fe di un sòldá Pagano. El a bisa: “Di bèrdat Mi ta bisa boso, Mi no a haña ningun hende na Israel ku un fe asina grandi. I Mi ta bisa boso ku hopi lo bin for di oriente i for di oksidente, i nan lo sinta na mesa huntu ku Abraham, Isaac i Jacob den e reino di shelu; ma e yunan di e reino lo ser tirá den e skuridat di pafó” (Mateo 8:10-12).
E deklarashon di Hesus a asombrá e multitut ku tabata skucha. E idea di Abraham, Isaac, Jacob, sintando i komiendo ku Paganonan tabata tabú, a ménos ku nan a ser kombertí na e fe Hudiu! (Echonan 10:28).
Esaki tambe ta un tema básiko den e parabel di e hòmber riku i Lazaro. E Hudiunan tabata fiesta riba e Palabra, pero nan no ta kompartié ku e Paganonan ku tabata muriendo di hamber pa bèrdat. P'esei, nan ta ser tirá pafó di e reino. Pero Lazaro [e Paganonan], esun ku ta drumi pafó di e porta sintiendo hamber pa e wiriwirinan di bèrdat, ta permanesé den e skochi di Abraham. (Mira Lukas 16:19-31).
Laga nos sigui awor un tangente kòrtiku pero direktamente relashoná.
Si nos ke pa e neblina kita for di rondó di e tema di Israel profétiko, nos mester konsiderá tambe e tèmpel hudiu. Hopi ku a enfoká nan atenshon riba un kumplimentu di nashon literal ta spera tambe pa e tèmpel Hudiu di antigwedat ser rekonstruí.
Algun di e asina yamá Kristiannan “Zionista” kontemporáneo ku a skirbi tokante e rekonstrukshon akí ta inkluí Thomas Ice, Randall Price, Grant Jeffrey, Hal Lindsey, Tim LaHaye, Dave Hunt, i John Hagee. Nan benta kombiná di bukinan publiká ta surpasá 70 mion den mas ku 50 idioma. Esaki ta mustra ku nan punto di bista ta ekstremadamente di influensia, i ta p'esei nan no por simplemente ser ignorá. Un proporshon signifikante di Kristiannan evangéliko, karismátiko, pentekostal i fundamentalista den henter mundu ta aprobá e punto di bista akí.
Di e mesun manera ku diabel a kambia direkshon di enfoke di Israel spiritual na e titularnan literal enkuanto di Medio Oriente di awe, tambe el a konfundí hende riba e tema di e tèmpel. Pa straño ku e por zona, mayoria di e spekulashonnan i e speransa di un tèmpel rekonstruí ta brota for di un referensia vago den Tèstamènt Nobo ku ta trata di e poder antikristu. Den 2 Tesalonisensenan 2:3, 4 nos ta lesa: “No laga ni un hende gaña boso di ningun manera, pasobra e dia ei lo no bin promé ku e kaimentu for di fe yega i e hòmber di piká keda manifestá, e yu di pèrdishon, kende ta oponé i ta halsa su mes riba tur loke ta ser yamá Dios òf opheto di adorashon, asina ku e ta tuma asiento den e tèmpel di Dios, proklamando su mes komo Dios” (e énfasis ta di nos).
Desde ku e Romanonan a destruí e último tèmpel Hudiu den 70 despues di Kristu, hopi hende naturalmente ta asumí ku pa e ser antikristu akí, un persona spesífiko den nan bista, sinta den e tèmpel, e mester ser rekonstruí. Pero laga nos sigui e indikashonnan bíbliko.
Djis promé ku rei David a muri, e ke a konstruí un tèmpel permanente na Yerusalèm. E profeta Nathan a bisa David ku e lo no tabata kapas pa konstruí e kas akí pa Dios, pero ku su yu Salomon lo a hasié.
1 Krónikanan 17:11, 12 ta relatá: “I lo sosodé ku ora bo dianan keda kumplí ku bo mester bai serka bo tatanan, lo Mi lanta un di bo desendientenan despues di bo ku lo ta un di bo yu hòmbernan; i lo Mi establesé su reino. E lo traha un kas pa Mi, i lo Mi establesé su trono pa semper”.
Despues, David a bisa ku Señor a bis'é: “Bo yu Salomon ta esun ku lo traha Mi kas i Mi plenchinan” (1 Krónikanan 28:6).
Pero esaki ta un di e ehèmpelnan di mas kla den Skritura di profesia ku tin un aplikashon dòbel. Sí, registronan históriko ta mustra ku Salomon tabata e yu di David i ku el a konstruí un tèmpel físiko, pero Tèstamènt Nobo ta bisa ku Hesus tabata e berdadero “Yu di David”, ku mester a konstruí un tèmpel i reino ku mester a dura pa semper. Hesus klaramente a siña ku El a bin pa transferí e atenshon for di un edifisio físiko di adorashon na algu mas grandi: Su kurpa, e iglesia.
Juan 2:19-21 ta bisa: “Hesus a kontestá i a bisa nan: “Destruí e tèmpel akí i den tres dia lo Mi lant'é.” P'esei, e Hudiunan a bisa: “A tuma kuarentiseis aña pa traha e tèmpel akí, anto Abo lo lant'é den tres dia?” Ma E tabata papia di e tèmpel di Su kurpa”. E profesia di Hesus enkuanto di e orguyo di e nashon Hudiu i e destrukshon di e tèmpel a inspirá e rechaso mas intenso di Su siñansanan. Ata aki algun punto prinsipal di e bèrdat akí:
I asta ora Hesus tabata kologá riba e krus, esnan ku a hasi bofon di djE, a rekord'E di Su siñansanan. “Abo ku ta bai destruí e tèmpel i lant'é bèk den tres dia, salba Bo mes! Si Bo ta e Yu di Dios, baha for di e krus ei” (Mateo 27:40). Pero naturalmente, Hesus no tabata papia di rekonstruí e tèmpel físiko. E tabata ke men pa konstruí unu spiritual.
Despues ku e kortina di e tèmpel a sker di ariba te abou i e promé disipelnan a ser èkskomuniká, nos ta haña un indiferensia eksepshonal entre e promé kreyentenan, kasi tur Hudiu, enkuanto di e tèmpel Hudiu.
Komo ku nan tabata sa ku Hesus ta e berdadero Lamchi di Dios, i ku e tèmpel Hudiu a ser diseñá pa akomodá sakrifisionan animal, e eskritornan di Tèstamènt Nobo a mira e tèmpel komo irelevante. Nan a rekonosé e establesimentu di un tèmpel i saserdosio spiritual nobo. Mira algun di e evidensianan bíbliko asombroso pa esí akibou, ku nos énfasis ku lèter diki.
Lamentablemente, asta despues ku Dios ta proveé tur e evidensianan bíbliko kla akí ku Su tèmpel awe ta unu spiritual, iglesia, hopi Kristian ta warda pa e Hudiunan rekonstruí un tèmpel físiko na e lugá kaminda e moské di Omar (Dome of the Rock) ta situá awor, tambe konosí komo e Seru di Tèmpel. Sinembargo no tin niun profesia, promesa, òf mandamentu den Beibel ku ta bisa ku e tèmpel lo a ser rekonstruí un bia mas despues ku e Romanonan a destruyé. Maske e por a bien ser rekonstruí, e profesia di Hesus ku ni un piedra lo a keda riba otro tabata parse di ta di un tono ekstremadamente final.
Pues kiko e versíkulo den 2 Tesalonisensenan 2:4 ta nifiká? Simplemente esí: E poder antikristu akí lo a tuma asiento den e iglesia di Dios reklamando e adorashon ku ta pertenesé solamente na Hesu-Kristu. Histórikamente, eruditonan Protestant konstantemente a apliká e palabranan di Pablo na e poder papal, i na su influensia denter di Kristianismo. (Pa mas informashon tokante e profesia akí, bestèl e buki di Steve Wohlberg, The Antichrist Chronicles: What Prophecy Teachers Aren't Telling You!)
Pero awor, laga nos bolbe na e “nashon” di Israel.
Ya ku nos a bai asina leu, nos por bien sigui henter e kaminda! Solamente Hudiu lo ta salbá.
Mas aleu, tur Hudiu lo ta salbá! Awor despues ku bo a rekohé bo mes for di flur, laga nos splika e deklarashonnan tribí akí.
Nos tur sa ku hende ta salbá bou di e pakto nobo, bèrdat? Awor ripará e palabranan di e pakto nobo akí: “Ata, e dianan ta bin,” Señor ta deklará, “ku lo Mi sera un aliansa nobo ku e kas di Israel i ku e kas di Juda” (Jeremias 31:31).
I den e buki di Hebreonan, Pablo ta amplia e konsepto akí: “Ata, e dianan ta bin, Señor ta bisa, ku lo Mi sera un aliansa nobo ku e kas di Israel i ku e kas di Juda . . . Pasobra esaki ta e aliansa ku lo Mi sera ku e kas di Israel despues di e dianan ei, Señor ta bisa: lo Mi pone Mi leinan den nan mente, i lo Mi skirbi nan riba nan kurason. I Ami lo ta nan Dios, i nan lo ta Mi pueblo. I ningun di nan lo no siña su próhimo, i ningun di nan su ruman, bisando: ‘Konosé Señor,' pasobra tur lo konoséMi, for di esun di mas ménos te na esun di mas grandi di nan. Pasobra lo Mi tin miserikòrdia di nan inikidatnan, i lo Mi no kòrda nan pikánan mas” (Hebreonan 8:8, 10-12).
E pakto nobo a ser hasí “ku e kas di Israel”! Dios nunka ta traha un pakto di salbashon ku Pagano. De echo, niun kaminda den Skritura bo ta haña kualke pakto di salbashon trahá ku otro hende sino e Israelitanan! Pues si bo ke ta salbá, bo mester nase di nobo komo un Hudiu spiritual. Esei no ke men ku awor tur Kristian mester ser sirkumsidá i sakrifiká lamchinan, sino nos mester tin e ekivalente spiritual di e kosnan akí, Hesus, e Lamchi di Dios (e sakrifisio final), i sirkumsishon di kurason.
Dios no tin un método di salbashon pa Hudiu i un otro pa no Hudiu. Tur hende ta ser salbá di e mesun manera bou di e mesun programa, pa grasia pa medio di fe. Pablo ta usa e analogia di un palu di oleifi pa splika ku tur Pagano ku ta salbá ta ser di ènter den e rasa di Israel. “Ma si algun di e ramanan a ser kibrá kitá afó, i abo, siendo palu di oleifi shimaron, a ser di ènter meimei di nan i a bira partisipante huntu ku nan di e rais nutritivo di e palu di oleifi, no sea arogante pa ku e ramanan; ma si bo ta arogante, kòrda ku no ta abo ta esun ku ta sostené e rais, ma ku ta e rais [ta sostenébo]” (Romanonan 11:17, 18).
E religion Kristian ta basá riba un manual Hudiu yamá Beibel. (Den e lus akí, ta difísil pa komprondé kon un Kristian profesá lo por ta anti-Semítiko). Kristianismo no ta un religion nobo, sino mas bien e terminashon di e fe Hudiu. Asina, ku esaki den mente, nos por komprondé mihó loke Pablo tabata ke men ora el a bisa: “I asina henter Israel lo ta salbá” (Romanonan 11:26). Algun hende ta tuma e versíkulo akí pa nifiká ku Dios finalmente lo salba tur e Hudiunan literal. Si esaki tabata bèrdat, e lo a kontradesí tur prinsipio di e trato di Dios ku humanidat a traves di historia i Skritura. Dios no ta rasista. Den bista di Hesus, “No tin ni Hudiu ni Griego” (Galationan 3:28).
Nos ta salbá basá riba eskohonan ku nos ta hasi relashoná ku e provishon di Dios, no riba status nashonal òf suidadania físiko. Pero si, ora Pablo ta bisa ku “henter Israel lo ta salbá”, e ta papia di Israel spiritual, i si nos ta komprondé ku nos ta bira un “Hudiu berdadero” solamente dor di un eskoho, e ora ei tur esei tin sentido.
E funshonnan primario pa e nashon hudiu tabata pa preservá Skritura i introdusí e Mesias na mundu, lokual a ser kumplí na Pentekòste. Nos ta lesa: “Hopi den tur sentido. Pa kuminsá, ku e orákulonan di Dios a ser konfiá na nan” (Romanonan 3:2). I den Echonan 2:5, “Awor tabatin hudiu ta biba na Herusalèm, hòmbernan deboto, for di tur nashon bou di shelu”. E Hudiunan kombertí akí e ora ei a hiba e bèrdat bèk na nan respektivo paisnan.
Hesus tabata tambe hopi preokupá ku e ministerio trempan di su apòstelnan lo a enfoká spesífikamente riba e kas literal. “E diesdos akí Hesus a manda despues ku El a duna nan instrukshon, bisando: “No kohe e kaminda di e paganonan i no drenta ningun stat di e samaritanonan; ma mas bien, bai serka e karnénan pèrdí di e kas di Israel” (Mateo 10:5, 6).
Pero despues di e morto di Hesus, e Sanhedrin Hudiu (korte supremo) ofisialmente a rechasá e mensahe di e evangelio a traves di e predikashi yen di Spiritu di Esteban. Asta nan a ehekut'é. For di e punto ei (AD 34), Dios a habri e portanan pa e Paganonan.
Kon tur esaki ta apliká na profesia? E buki di mas grandi tokante profesia, e buki di Revelashon, ta papia tokante Seru di Sion, Israel, Herusalèm, e tèmpel, Eufrates, Babilonia i Armageddon. Te asina leu ta klaro ku Revelashon ta usa e terminologia di Medio Oriente den su profesianan. Pero Kristiannan sinsero riba henter tera ta apliká e profesianan akí na lugánan literal den Medio Oriente i na e nashon moderno di Hudiunan. Sinembargo, unabes nos kapta e prinsipionan di Tèstamènt Nobo diskutí den e estudio akí, nos ta kapas pa finalmente mira ku tin algu robes ku e kuadro ei. Nos mester mira mensahenan di eror tur kaminda!
Kòrda ku ora Hesus a bin e promé bia, diabel a brua e pueblo di Dios pa hasi profesianan spiritual tokante e Mesias karnal i físiko. Satanas ta hasi e mesun kos awe ku e tema di Israel. Sinembargo e bèrdat kla, bíbliko ta ku Revelashon ta sentrá riba Hesu-Kristu i e Israel di Dios den Spiritu, no e Israel di karni.
I ku e komprondementu korekto akí di Israel spiritual, diripiente otro profesianan den Tèstamènt Nobo ta tuma un nifikashon kompletamente nobo! Ta fásil awor pa mira ku e 144.000 di Revelashon 7 i 14 no ta Hudiunan literal i ku e tèmpel nobo lo no ta terenal, sino mas bien e Kurpa di Hesus i e iglesia (Juan 2:19, 20).
“Oro di Hende Bobo”, òf pirita di heru, un mineral komponé di sulfito di heru, en realidat no ta kontené nada di oro. E mineral ta hel bròns i tin un ilustre metaliko. E aparensia di pirita di oro a kousa hopi eksploradó di konfundié pa oro, i ta asina el a bira konosí komo oro di hende bobo. Aunke e ta ser hañá hopi bia den besindario di oro, fásilmente e por ser distinguí for di e kos real dor di su fragilidat.
E dinámika di “oro falsu” akí tambe ta ser hañá komun den e área di bèrdat spiritual. Beibel ta siña ku asta oro ta bin den gradonan variá di puresa: “I e oro di e tera ei ta bon” (Génesis 2:12). Miónes di hende ta karga sakunan pisá yená ku “oro di hende bobo” spiritual. Nan ta regosihá, keriendo ku nan a deskubrí algu ku lo hasi nan riku. E ta bria di pafó, pero ora nan yega e banko di shelu nan ta deskubrí ku e moneda aki ta sin balor.
Ademas, e echo trágiko ta ku e enfoke literal popular miserablemente ta faya pa gara e poder berdadero di e promesa di Dios. I e fayo akí pa rekonosé e prinsipio akí lo resultá den interpretashonnan falsu di Medio Oriente i desepshon final.
No lubidá ku “no ta tur ku ta desendiente di Israel ta Israel” (Romanonan 9:6). I kòrda: “Pasobra nos ta e sirkumsishon bèrdadero, ku ta adorá den e Spiritu di Dios i ta gloria den Kristu Hesus, i ku no ta pone konfiansa den e karni” (Filipensenan 3:3). Kompartí ku otronan e bèrdat ku awor “no tin ni hudiu ni griego, . . . pasobra boso tur ta ún den Kristu Hesus. I si boso ta pertenesé na Kristu, e ora ei boso ta desendiente di Abraham, erederonan segun promesa” (Galationan 3:28, 29).
No laga nos biba den karni òf aseptá siñansanan popular, kompliká, ku ta enfoká riba un estado terenal. Mas bien, laga nos biba den Spiritu. Meskos ku Jacob di antaño, laga nos lucha den orashon i tene duru na Hesus te ora pa fe nos tend'E bisa: “Bo nòmber lo no ta Jacob mas, sino Israel; pasobra manera un prens bo a lucha ku Dios i ku hende, i bo a vense” (Génesis 32:28).


c: text/html

text:
E infeccionnan pa coronavirus na Merca ainda ta disminui y Merca ta ricibi nan vacuna pero e variante por causa complicacion pa e proximo simannan.
Varios expero a predici cu ta probable cu e variante B.1.1.7 ‘hopi contagioso’ a detecta prome biaha na Inglatera a impulsa otro aumento di caso durante algun siman.
“Por resulta un ola den april of mey, un of otro nos lo a spera e yega. Pero ainda ta sospecha cu cosnan lo ta bou control pa zomer y lo tin tiki virus circulando”. Trevor Bedford a bisa di l Universidad de Washington y e Centro di Investigación di Cáncer Fred Hutchinson, durante un session informativo patrocina pa e centro.
E aumento previsto ta e rason pa locual experto a destaca e necesidad di redobla e medida di siguridad pa usa mondmask, distanciamento social y evita area concurri. Segun experto ta bisa cu ta pa yuda reduci e casonan tambe lo duna e virus menos posibilidad di propaga mas y sigui muta nan mes.
Pa vacuna hopi persona manera ta posibel tambe lo ta di gran yudansa pa stop cualkier aumento repentino, pero Dr. Josh Schiffer, specialista di malesa infeccion di Fred Hutchinson, a bisa cu variante nobo lo haci mas dificil pa preveni un di cuater ola completo.
E grupo a pidi asesornan di vacuna di administracion di aliemnto y medicamento (FDA) y centro di control y prevenecion di malesa (CDC) cu ta convoca lihe y determina e dato cu ta respalda e recomendacion di e grupo.
Funcionarionan, incluyendo Dr. Anthony Fauci a bia cu pa ultimo dianan Merca lo sigui vacuna persona cu ambos dosis y manera e schedule recomenda.

robotstxt: allowed

filter: keep


text:
Sin alerte di Tsunami, varios ciudadano a keda evacua pa daño pa un sismo di 6.4 na e provincia di Argentina di San Juan pa dialuna anochi, segun informe prelimina di e Servicio Geologico di Merca.
Posteriormente a sigui un serie di temblor na henter e pais. Un di nan cu 5.0 di magnitud cu a produci 27 km di zuid di Nueve de Julio, un 1000 km di e zona di e prome temblor y casi 20 minuut despues.
Despues a produci un temblor di 4.9 magnitud na e mesun area, pa un replica di 5.3. Segun data disponibel no tin menasa di tsunami, segun e Pacific Tsunami Warning Center.
Gobernador di San Juan, Sergio Uñac a insta pa hende mantene e calma despues di temblor. Uñac a agrega cu e provincia ta trahando cu forsa civil y di siguridad pa asina ta pendiente di cualkier situacion.


text:
ORANJESTAD: Diabierna ultimo Minister Endy Croes tabata presente na veld di Meiveld unda e la wordo ricibi cu un caluroso bon bini door di e muchanan di e ekipo di SV Atletico Santa Fe. Durante un ceremonia bunita y bon anima e Mandatario a haci e acto di bautismo di e uniformnan di e ekiponan pa e temporada nobo di futbol 2021 – 2022.
Minister Endy Croes a sigui bisa cu e tabata un atardi hopi placentero y a felicita SV Atletico Santa Fe y su directiva cu ta consisti di shete persona y wordo domina pa e ser femenino, algo cu bo no ta haya normalmente den un directiva.
Presente ne e ocasion special aki tabata Presidente diArubaanse Voetbal Bond – AVB,
sr. Randolf Lacle, Parlamentaria sra. Darlaine Guedez- Erasmus y e patrocinadonan.
Minister Endy Croes pa finalisa a gradici pa e invitacion y e bunita recepcion.
“Di curason SV Atletico Santa Fe y tur deporte por conta cu sosten y apoyo di Ministerio di Deporte den cuadro di desaroyo pa nos hobennan formando carater, formando disciplina y formando bon persona pa cu futuro di Aruba. E Mandatario a gradici e mayornan cu ta apoya nan yuinan y duna nan e sosten pa por practica deporte y e boluntarionan cu ta traha cu amor y pasion pa deporte. Alabes ta desea SV Atletico Santa Fe hopi exito den e temporada nobo di futbol.


text:
ORANJESTAD - E vigilia internacional na memoria di victimanan di AIDS of e ‘International AIDS Candlelight Memorial’ ta un dia cu nos ta conmemora tur e victimanan di HIV/AIDS. Ta tene esaki tur aña riba e di tres diadomingo di luna di mei, door di realisa un vigilia cu ta conta cu un participacion extenso riba nivel mundial.
AIDS ta para pa Acquired Immune Deficiency Syndrome y ta un malesa infectuoso cu ta wordo causa pa e virus yama Human Immonodeficiency Virus (HIV). Tin dos variante di e virus di HIV, tin HIV-1 y HIV-2 y tur dos por causa AIDS!
Danki na nos profesionalnan riba tereno di salubridad y dokternan cu ta trata e personanan cu ta biba cu HIV, nos ta recorda nos pashentanan, cu na inicio di e pandemia, a biba cu un escasez di medicamento, ya cu tur atencion tabata dirigi riba e pandemia. Nan a sufri y lucha contra stigmatisacion den un sociedad cu ta cera porta pa nan, door di ignorancia y discriminacion.
Asina a pasa cu diasabra ultimo durante e reunion general pa miembrecia, Women’s Club of Aruba (WCA) a dedica su invocacion na e ceremonia di cendemento di bela. Esaki tabata na encargo di ex-presidente Bernadette Schouten, kende tabata miembro di varios comision di HIV/AIDS. Na entrada tur miembro a haya un corsage di strik cora, cual ta e simbolo di HIV/AIDS.
Cuatro bela a wordo cendi pa miembronan, cu a representa e 36 añanan di dedicacion pa concientisa pueblo, pero principalmente nos hobennan tocante HIV/AIDS. E belanan tabata di color preto, cora, blanco y berde y ta representa lo siguiente.
E bela preto ta na memoria di tur esnan cu a perde nan bida door di HIV/AIDS y el a wordo cendi pa ex-presidente Mily Henriquez, kende tabata chairman tambe di e comision di HIV/AIDS.
E bela cora ta pa conmemora tur esnan cu ta bibando cu HIV/AIDS y esaki a wordo cendi pa ex-presidente Marva Solagnier, kende pa varios aña tabata miembro di varios comision di HIV/AIDS.
E bela blanco ta pa conmemora tur esfuerso y educacion di nos comunidad pa cu HIV/AIDS, el a wordo cendi pa ex-presidente Ruby Narain, kende pa varios aña tabata miembro di e comision di HIV/AIDS y ta chairman di varios Comision di Salud.
E bela berde ta simbolisa speransa. Ta spera cu pronto por tin cura y speransa, p’asina nos por mobilisa nos comunidad y pa hunto traha pa un mundo sin HIV/AIDS. E bela aki a wordo cendi pa Marjorie Dijkhoff, kende a traha pa varios aña den e comision di HIV/AIDS.
Despues cu e cendemento di bela a tuma luga, tur presente por a disfruta di un video y a canta hunto e cancion di bela titula ‘Ban yena mundo cu luz’ interpreta pa e hoben cantante di gospel, Tariq Abraham. Foto pa cortesia di Emperatriz Perdomo
ORANJESTAD - Delta Aruba Leo Club diabierna a celebra su prome aña di existencia! Nan ta un club dedica na sirbi nos comunidad cu ta den necesidad. Eclub su nificacion ta “Liderazgo, Experiencia y Oportunidad” y e meta ta bini hunto como un grupo di amigo y haci un diferencia na Aruba.
ORANJESTAD – Durante un encuentro ameno sosteni diasabra anochi entre profesionalnan di abogacia na House of Mosaic, tabatin un presencia cu a resalta. Dama Husticia ta un escultura di 52.5 cm halto, 28.5 cm hancho y 37 cm largo elabora pa e artista local Maritza Erasmus. E tabata e pieza central di arte expone y ofreci durante e anochi y a bira un punto interesante di combersacion.
ORANJESTAD - E rumanan Tony y Kenneth Shearman recientemente a produci un cancion estilo mariachi titula '100 aña'. Ta un idea di Kenneth cu e la presenta na su ruman Tony cu for di 1994 no a produci algo estilo mariachi mas. E la gusta e idea y nan a traha e produccion cu awor ta disponibel. Pa scucha e tema, por click AKI.
PALM BEACH – E compleho di Aruba Marriott a e dos trahadonan felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
ORANJESTAD – Aruba tin su propio biña cu yama E=MC2, un tribute na e 10 aña di dedicacion na e mundo di biña pa e sommelier local Monrick Croes, propietario di The Wine Room. Den cooperacion cu e compania Siete Pasas Viñedo di Chile, a mix Merlot y Cabernet Sauvignon hunto. E ta un biña ‘full body’, cu bo por warda trankil pa 10 aña y despues bebe, pues bo por ‘age’ e biña. E nomber ta referi na e prome dos nombernan di Monrick. E mix di e biña ta 60% Cabernet Sauvignon y 40% Merlot (biña cora). E ta obtenibel exclusivamente na Aruba na The Wine Room. Tur esaki den cuadro di e hecho cu e siman aki, dia 18, The Wine Room ta cumpli 10 aña di existencia.
ORANJESTAD - Co productor di 360 degrees of Innovation Foundation, Elton Arends, lo ta invitado di e programa Noticiacla LIVE diamars anochi 8’or. Arends ta parti di un grupo di persona ambicioso cu ta preparando pa cuminsa filmacion di un pelicula grandi di naturalesa titula WOW Nature, cu lo keda estrena pa 2025 na Hulanda y e islanan di Reino Hulandes incluyendo Aruba. E ta un tema hopi interesante, diferente, cu ta laga bo conoce varios aspecto di un produccion di un ekipo local hoben. No perde, awe nochi 8’or riba e plataformanan di Noticiacla, esta e Facebook page, website y app.


text:
A tira un futbolista mata. Esaki a sosode cerca di e sede di FFK, tras di e stadion di futbol di SDK, esun di mas grandi di e isla.
E victima ta Sedwin Reigina, di 25 aña, kende tabata hunga futbol den Hubentut Fortuna, cu tin e stadion aki como sede. Tabata premita cu e lo a hunga mas laat durante anochi, pero a keda sinta riba tribuna cerca di un veld mas chikito pa mira un otro partido.
Dos homber bisti na preto cu cara tapa, a ataca Reigina cu arma automatico. A hib’e victima hospital, unda cu el a fayece e mesun anochi. E agencia di prensa ANP a informa cu esunnan presente a pensa na prome instante cu tabata trata di vuurwerk, pero despues a drenta den panico.
Riba red social a aparece un video di e momento cu a comete e asesinato.
Segun medio di comunicacion local, a comete e asesinato den cuadro di un reglamento di cuenta. Polis ta investigando e caso, pero ainda no a publica nada oficialmente.
Violencia riba veld di futbol y den cercania ta mas frecuente na Corsou. E futbolistanan hoben hopi biaha ta haya nan mes envolvi den violencia di droga y den gang rib’e isla, segun coresponsal di NOS Dick Drayer.
Minister Hato di Husticia Shalton Hato a anuncia cu e lo papia cu e asociacion di futbol. E kier haci tur cos posibel pa garantisa siguridad di e publico durante e partidonan di futbol.


text:
Recientemente, Minister di Husticia y Asuntonan Social, Rocco Tjon y APFA a haya e prome recorido na e ex-edificio di Codemsa situa na Cumana. E edifice aki lo bira un centro grandi caminda lo bay centralisa e departamanetonan di husticia. Ta un proyecto cu ex-Minister Andin Bikker a laga cla y ora su termino a termina a pas’e over pa e minister nobo di husticia.
Segun Minister Tjon, e proyecto ta basta avansa, den e sentido cu tur e departamentonan concerni a duna di conoce kico ta nan necesidadnan y esaki conhuntamente cu APFA a wordo evalua, y como tal a haci un “indeling” di e espacio na e ex-edificio di Codemsa. E proyecto aki ta encera un parti legislativo, pues e producto di ley aki dentro di poco lo ta den Parlamento di Aruba p’asina solicita nan aprobacion pa cu e proyecto.
Danki na e proyecto aki, por deduci cu e cooperacion entre e departamentonan lo bay ta uno mucho mas miho, mirando cu procesonan lo ta mas centralisa. Na mes momento tambe esaki lo percura cu gastonan general di gobierno pa loke ta trata huur di edificio lo bay baha, mirando cu lo ubica e departamentonan den un solo edificio. Actualmente a planifica pa ubica entre seis pa shete departamento den e edificio aki.
Sinembargo e proposicion aki ta den deliberacion ainda, teniendo na cuenta cu e espacio cu tin disponibel ta uno enorme, pues kisas ainda por aloca mas departamento. Ademas di esey, ta mira tambe e logisticanan, entre otro e parti di parkeerplaats pa loke ta espacionan general cu por wordo comparti entre departamentonan. Locual tambe ta bon di e edificio aki ta cu; tin diferente departamento di husticia cu ta rekeri di nan propio entrada, pues pa e parti di privacidad pa e clientenan cu lo bin akinan, e edificio aki ta ideal, mirando cu e ta brinda tur e facilidadnan ey tambe.


text:
Tarita Riley ta conoci pa su creatividad y estilo personalisa y Sharlene Starke no tabata conoce, pero a acerca BuiltFix via nan pagina di Facebook pa nan prome ‘intake gesprek’. For di e prome encuentro, ambos a conecta cu otro y nan tabata sa cu esaki lo bira un bunita proyecto.
Sharlene ta conta cu el a scoge pa estilo di cas minimalista door cu antes nos a lanta cu e pensamento mas grandi, mas hopi, mihor. Desde cu el a cuminsa cu su “journey to self discovery” el a descubri cu menos rommel/clutter tin rond di dje, mihor e ta sinti, door cu e ta aclarea bo mente y ta trece trankilidad.
Den e edicion di e luna di october FOCUS tin su HOME TRENDS 2020, unda Tarita Riley ta mustra e diferente tendencianan di cas awendia. Den e ‘makeover’ di e cas di Sharlene Starke por mira e ‘before’ & ‘after’ cu ta resalta e parti minimalista y contemporaneo, cu ta laga nan sinti cu den un ‘penthouse’ nan ta bibando.
Den e ‘highlight’ di Home Trends 2020, Tarita ta ilustra tambe diferente tips manera e ‘laundry room’, un espacio cu hopi biaha nos ta lubida ora di traha cas. Con pa sinti bo baño manera un spa? Antes bo baño tabata dijs un espacio di funcionalidad mas den bo hogar. Awendia e ta un di e ‘vocal points’ di cualkier cas, cu ta fungi pa hopi di nos como un “retreat”.Bo tin un hardin y bo ta buscando un manera pa ‘upgrade’ esaki of haci algo bunita cu bo por relax cu famia y bo amigonan? Tarita ta mustra 3 manera cu bo por sea haci di un solo biaha of den fase. Busca bo revista FOCUS pa haya tur e tips den Home Trends 2020!


text:
ORANJESTAD — Durante conferencia di prensa di MEP varios miembro di prensa a hasi lider di MEP e pregunta kiko e sa di un investigacion cu Minister Michelle Hooijboer-Winklaar lo ta iniciando contra maestronan di Scol di Kudawecha.
Lider di MEP Evelyn Wever-Croes a duna di conose cu e no sa di esey, sinembargo si ta asina, e ta haya e desaroyo aki masha stranjo si. Pasobra no por ta asina cu e minister supuestamente a ricibi un keho di un mayor, un keho cu ningun hende a mira te dia di awe. Ademas supuestamente e minister mes a laga hasi un investigacion, algo cu tampoco ningun hende a mira te dia di awe. Y a base di esey e minister a duna e maestra 4 sancion, entre otro pa suspende. Anto ta resulta cu ta awor numa e ta bai cuminsa investiga? “Como hurista mi por bisabo cu e cos aki ta full fout, ta fiesta ami lo a hasi cu esaki si mi mester defende un caso asina. Bo a condena e persona, y despues bo ta investig’e! Esey den nos sistema legal simplemente no por. E minister ta mustra un biaha mas cu e ta WRONG AND STRONG y hues lo bis’e esey tambe. Pero enfin, ami no ta atende cu e aspecto huridico ey. Ami ta contento cu nos esfuerso den Parlamento a pone cu e maestra a bai traha bek y cu e muchanan tin nan juffrouw bek manera nan a pidi. Mi ta hopi contento tambe cu e maestra ta bringa su caso, pasobra esaki ta un inhusticia cu e no por acepta, y mi ta desea henter e equipo di Scol Kudawecha hopi exito. Ohala awor trankilidad por reina atrobe, den beneficio di e studiantenan y maestronan na e scol. Pero sinceramente, si mi ta tende awor cu e minister ta bai cuminsa otro investigacion, mi ta duda cu e intencion di e minister ta pa trankilidad reina na e scol. E cos aki ta parse un persecucion di parti di e minister na un nivel hopi personal, wrong and strong”, Evelyn Wever-Croes a duna di conose.


text:
Francis Toussaint, vocero di Cuerpo di Bombero ta conseha
ORANJESTAD (AAN): Cuerpo di Bombero tambe a forma parti di e video di conscientisacion produci pa Ministerio di Cultura pa cual Minister Xiomara Maduro ta gradici nan pa e bon cooperacion y ta comparti nan conseho na comunidad. Cuerpo di Bombero ta recomenda pueblo di Aruba pa ban celebra nos cultura sin kimamento.
Pero si toch ta scoge pa celebra cu candela pone bon atencion cu esaki ta sosode na un manera responsabel. Lamentablemente brandweer ta haya su mes confronta cu candelanan cu ta sali for di man y esaki ta hopi peligroso.
E candela ta emiti huma cu ta causa daño na salud di hende, molester pa bario, nos medio ambiente y nos bestianan. Percura pa semper tin algo pa paga candela sea ta un slang di awa conecta na un cranchi, brand- of poederblusser cerca. Si bo ripara cu no por controla e candela mas yama 911 mesora.
Miho preveni cu lamenta tabata e conseho di Cuerpo di Bombero. E video lo wordo comparti na television y medionan social pa conscientisa nos comunidad.


text:
Sta Rosa Angels Vanddis i Fenix Softex a gana plùs pèrdè un wega den kontinuashon dje kampionato di sòfbòl femenino AA den wikènt. Tabata otro seri di weganan di hopi bon nivel i tambe emoshonante.
Despues ku den siman Souax a laga Sta Rosa Angels den tereno ku skor di 2-1 ku hit di oro batí pa Rianthe Winklaar, den wikènt e muchanan di pariba na nan turno a laga Fenix Softex den tereno: 3-2.
E enkuentro tabata karakterisá pa un tremendo duelo di picheo entre Leonella Elisabeth i Suhedy Faneyt. E wega a asta bai èkstra inen ku Sta Rosa Angels anotando e kareda di viktoria.
Pa Sta Rosa Angels 3 kareda, 6 hit i 1 eror. Picher ganadó tabata Suheydy Faneyt, mientras ku e mihó batiadó tabata mesun Suheydy Faneyt ku a bati 2 hit den 4 turno. Fenix tabatin 2 kareda, 6 hit i 2 eror ku Leonella Elisabeth pèrdiendo e wega kontra su tim bieu, mientras ku mihó bate a resultá Loeyendra Valentyn ku 4-2.
Den un otro wega Fenix a kibra invikto di Souax ku skore di 2-0. E sifranan di Fenix tabata 2 kareda, 2 hit i 0 eror. Picher ganadó tabata Leonella Elizabeth i Susmailine Rifaela tabatin 1 hit den 2 turno. Souax tabatin 0 kareda, 1 hit i 1 eror. Picher pèrdèdó tabata Morina Rosa i miho bate Lyuska van ’t Kruys di 1-1.
Pichingolo KIA a bin djatras pa gana di Vipers ku skor di 13-6. Picher Julise Koffy a gana e wega’ki i mihó batiadó tabata Anais Piar ku 3 hit den 4 turno na bate. Picher pèrdèdó a resultá Meriell Torregrosa, mientras ku Jeanalis Bito a terminá komo mihó batiadó ku 2-1.
The Fighting Team a kibra un empate na 2 kareda den kabes di 5 inen anotando 7 kareda pa gana di Sta Rosa Vanddis ku skore di 9 pa 3. Picher ganadó tabata Sovienca Calmera i mihó batiadó pa The fighting Team a resultá Sharon-Rose Delanoy ku 3-2. Picher Suheydi Faneyt a sufri e derota i miho bate pa Sta Rosa Angels tabata Danisha Salesia ku 3-2.
Den kategoria maskulino tambe tabatin wega; Dream Team a gana di Suffisant Eagles ku skor di 13-4. Picher ganadó tabata Argenis Daal i mihó bate a resultá Nurison Leonora ku 2-2. Picher Raychel Sambo a sufri e derota i mihó batiadó tabata Gedeon Noor ku 1-1.
Suffisant Eagels despues a nòkout The Champs ku skor abultá di 20-2. Picher FarleyLard a gana e wega’ki, mientras ku mihó batiadó tabata Jeandimar Ignacio ku 4-3. Picher pèrdèdó a resultá Rujeandly Allee i mihó bate tabata Aldo Jansen ku 1-1.
Den klase femenino A tambe tabatin wega: Sta Rosa a gana di Dream Girls ku skor di 16-6. Picher ganadó: Danisha Salesia i mihó bate Gea-Ona Paulina di 3-2. Pa Dream Girls picher D’Yshanique Camelia a sufri e derota, mientras ku mihó bate tabata Gisaida Mercelina ku a bai di 2-1.
Pichingolo a gana Sta Rosa ku skor di 10-5. Picher ganadó tabata Arjenette Bernardus-Wernet i mihó bate Melanie Ostiana 1-1. Pa Sta Rosa picher Francheska Luciano a pèrdè, mientras ku mesun picher Francheska Luciano tabatin e mihó sifranan na bate: 2-2.
Finalmente Souax tambe a gana. E tim a derotá Dream Girls ku skor di 8-6 ku picher J’Dah Girigorie ganando e wega, mientras ku mihó bate a resultá Sinai- Marie Sofia ku a bai di 3-2. Picher D’Yshanique Camelia a sufri e derota i e mihó bate tabata Gisaida Mercelina ku 1 hit den 4 turno.


text:
Oranjestad-Misa di Crisma ta un manifestación di e unidad di nos Iglesia, na unda henter pueblo cristian ta reuni, hunto cu e sacerdotenan di cada parokia y cu Obispo como cabes di nos Iglesia local.
Den e celebración aki, nos Obispo ta consagra e tres diferente azeta usa den Iglesia, esta: Azeta di Enfermo, Azeta di Catecumenonan y Santo Crisma. Tambe, den e Misa aki, tur sacerdote presente ta renoba nan compromiso na Señor y na nos Mama Iglesia.
A bira tradición caba cu cada Parokia ta tuma turno pa bira e luga di e celebración Eucaristico aki. E aña aki Parokia di San Francisco, tin na su encargo e celebración tan significante aki.
Pa medio di esaki Pastoor Stanislaw y e comicion encarga cu e celebración aki, tin e grato honor y placer pa invita e Pueblo di Aruba en general pa bin celebra hunto cu nos e celebracion tan significante aki.
Lugar: Pro-Catedral San Francisco di Asis
Fecha: diaranson 16 april, 2014
Ora : 7:00 P.M.


text:
Oranjestad-Minister Otmar Oduber durante un conferencia di prensa diaranson mainta a aclarea y desmenti acusacionan haci entorno e proyecto di ex Bushiri Hotel.
Ta asina cu siman pasa e mandatario por a tuma nota di diferente informacion cu a sali entorno e proyecto di ex Bushiri Hotel, caminda cu den e caso aki atrobe ta trata di e mesun persona Jan de Ruijter cu ta custumbra caba di tira su gal den direccion di e Minister di Turismo.
Minister Oduber ta splica cu manera tur hende sa Sr. Jan de Ruijter ta un persona cu a purba aplica pa bira un coordinador den su bureau y na momento a nenge esaki , di biaha el a compromete su mes den un email cu el a manda e mandatario, bisando cu el lo purba di kibre, kibra e Gobierno te caminda e por y Sr. de Ruijter ta haciendo intentonan bastante extenso den esaki.
Lamentablemente cada biaha e ta basa su acusacionnan riba mentiranan. E mandatario por a scucha cu siman pasa e tabata papia di entrega keho y por a mira opositornan ta papia tambe cu keho a wordo entrega, pa motibo cu na momento a otorga e consecion pa por desaroya e area di Bushiri Hotel na e grupo di Southwest, esun cu a gana e tempo ey, a base di conseho di un comision cu a wordo estableci cu su presidencia tabata den man di e personanan di Banco Central di Aruba.
Minister Oduber a demostra cu henter e base rond di e acusacionnan ta falso, caminda el a mustra e garantia na medionan di prensa presente y a duna copia di dje tambe.
Manera e mandatario a splica, henter e testimonio di Sr. de Ruijter y di partido MEP, cu ta afilia cerca di otro, cu ta bisa cu no tabata exisisti un garantia di banco na momento cu a otorga esaki, no ta berdad.
Awe prensa ta wak e, comunidad di Aruba y pueblo ta wak e, cu un biaha mas esaki ta un mentira flagrante. Dia 2 di maart 2012 e promer garantia a wordo otorga, Minister Otmar Oduber a indica.
Minister di Turismo ta splica tambe cu nunca antes den ningun proyecto di Gobierno tabata exisiti cu bo ta exihi un garantia delanta riba un proyecto. Esaki a wordo introduci di tal forma cu si en caso e proyecto aki no continua, e desaroyadornan ta perde e dos miyon Dollar aki y Gobierno lo cobrele.
E carta di garantia di banco a wordo poni na disposicion di prensa hunto cu e extencionan riba esaki duna pa Aruba Investement Bank (AIB).
Minister Oduber a trece dilanti un relato di prensa cu a wordo manda pa tur miembro di prensa dia un juni di e aña aki, cu ta mustra riba e hecho cu despues di un encuentro cu tabatin cu e desaroyadornan di Hard Rock Hotel & Casino y AIB cu e tempo ey a duna 20 dia , cu tabata un compromiso cu tabatin dor di un shareholders agreement cu mester a wordo cera cu e banco y un periodo di dos luna esaki lo mester wordo regla. Esaki ta bisa textualmente cu ‘E acuerdo aki ta encera cu e shareholdernan lo zorg pa 40% di e monto di inversion ser haci. Mester menciona aserca cu tanto e desaroyador y e banco ta cla pa pone performance bond.’ Kiermen tambe cu a wordo confirma pa AIB cu nan tin e documentonan pa pone performance bond caba y tin e lapso di tempo di dos luna pa nan por regla loke ta trata e financiamento completo. Na momento cu e financiamento ta completamente cla e ora ey por bay notario pa traspaso, pone e performance bond y cobra esaki. Ta trata aki di un performance bond cu ta na un balor di mas o menos 8 miyon Florin cu mester wordo poni.
Minister Oduber a indica cu e comunicado di prensa aki a wordo manda luna pasa prome di juni 2014 pa tur medio di comunicacion y ta spera e ora manera a wordo bisa cu den e periodo aki por keda cla. Si no keda cla segun garantia di banco e grupo lo mester enetrega esaki na Gobierno di Aruba y Gobierno di Aruba lo dicidi kico ta bay haci cu e propiedad.


text:
Kralendijk- E kantidat di kaso aktivo di Covid-19 a krese bai 26, despues ku 6 hende a tèst positivo, i 2 hende a rekuperá.
Un total di 59 hende a pasa tèst, di kual 6 a resultá di ta positivo. Un porsentahe di masomenos 10%.
Aktualmente tin un solo persona interná den hospital pa motibu di Covid. Gobièrnu ta hasiendo un apelashon riba tur hende ku no a bakuná ainda, pa bai hasi esaki. Esaki ta spesialmente rekomendá pa hende ku tin otro malesa ku nan ta sufri di dje, i ku por hasi nan mas bulnerabel pa Covid-19.
Aunke bakunashon no ta evitá por kompletu ku hende wòrdu infektá, e ta kondusí na síntoma ménos severo i hopi biaha hendenan bakuná, si nan pega ku Covid mes, no ta resultá den hospital.


text:
Kralendijk – Pa medio di un karta Kolegio Ehekutivo a pidi atenshon di gobièrnu di Kòrsou pa e splikashon ku SVB – Banko di Seguro Sosial na Willemstad ta duna na e veredikto di Korte Komun relashoná ku kòrtamentu den penshun di behes – AOV di hendenan ku no ta residente di Kòrsou, entre nan algun shen habitante di Boneiru.
Kolegio Ehekutivo ya kaba a hasi esaki mesora na aña 2017 ora Kòrsou pa medio di un ordenansa nashonal entrante 1 di yanüari di e aña ei a disidí pa redusí penshun di behes – AOV di tur hende ku tin derecho riba esaki i ku no ta biba na Kòrsou ku 10% i alabes kita nan gratifikashon di Pasku. E tempu ei a plantia e kestion serka sekretario di estado Klijnsma di Asuntunan Sosial i Empleo tambe. E esfuersonan ei no a kondusí na adaptashon di e ordenansa.
Veredicto
Entretantu tin un veredikto di Korte Komun. Den un kaso di apelashon ku un habitante di Boneiru a entamá, Korte Komun a husga ku e desishon pa redusí penshun di personanan ku tin derecho riba penshun di behes – AOV, i ku no ta biba na Kòrsou, ku 10% i alabes kita nan gratifikashon di Pasku no ta legítimo si e personanan akí ta kumpli ku kuater kondishon.
Banko di Seguro Sosial – SVB ta sali for di e punto di bista ku e veredikto ta konta solamente pa e siudadano ku a entamá e kaso den korte i no pa otro personanan ku tin derecho riba penshun di behes – AOV ku aktualmente ta biba na Hulanda Karibense. Kolegio Ehekutivo ta di opinion ku e splikashon aki ta en pugna ku e veredikto di Korte Komun i a disidí pa un biaha mas aserká gobièrnu di Kòrsou ku e súplika pa koperá ku solushon di e asuntu akí konforme e veredikto di Korte Komun.
Apelashon
‘Ta trata di hendenan ku semper a kumpli kabalmente ku pagamentu di nan prima, ku di ripiente a haña nan mes konfrontá ku un desishon unilateral pa redusí nan penshun di behes – AOV. E veredikto di Korte Komun ta bon kla: nan tin ku haña loke nan tin derecho riba dje. Pa evitá ku nan kada un individualmente mester entamá un kaso den korte ku tur e gastunan enbolbí, nos a disidí pa hasi un apelashon riba gobièrnu di Kòrsou pa konhuntamente haña un solushon’, segun diputado Den Heyer.


text:
The content originally appeared on: Diario
Parlamentario Marco Berlis (MEP): Data ta indica cu 65% di hobennan den delincuencia ta procedente di hogar cu un mayor so
ORANJESTAD (AAN): Data actual ta mustra cu 65% di tur hoben cu ta cay cera pa delincuencia, ta procedente di un mayor soltero. Esaki ta un porcentahe haltisimo y ta ilustra cu un hogar den cual no tin e presencia di ambos mayornan, por tin un influencia sumamente negativo riba e muchanan.
E ta ideal pa nos hobennan ricibi e balans y guia di ambos mayornan den nan bida. E amor, calor, coreccion, apoyo y presencia di cada mayor ta asina vital pa e desaroyo exitoso di nos yiunan y cifranan di data aki na Aruba y mundialmente ta keda demostra e trend aki continuamente.
E formacion y ehempel di ambos mayor bibando den harmonia ta fortalece yiunan psicologicamente y emocionalmente y ta duna nan un ehempel corecto pa sigui.
E solucion ta rekeri e esfuerso di nos tur!
Pa Aruba por baha e criminalidad bao di nos hobennan nos mester partner cu otro. E realidad ta cu si nos ta desea di wak nos pais progresa y criminalidad hubenil baha, tur di nos, pueblo inclui, lo mester traha duro riba prevencion y aporta unda cu nos por. Nos decision y accionnan di awor lo determina e futuro di nos yiunan y nos pais.
E responsabilidad di lanta nos yiunan y inculca respet, balornan halto, etica, moral y principio den nan ta di nos tur como mayornan. Atencion y pasa tempo cu nos yiunan y nan amigonan ta un bon manera pa influencia hobennan den un forma real.
Hunto nos por trece e cambio
Si nos ta desea di wak e realidad, e futuro di nos hobennan y e datonan cambia, nos mester haci algo diferente. Si semper nos ta haci tur cos mescos, semper nos lo keda haya e mesun resultado. Tin hopi mayornan cu ta cuida nan yiu nan so. Esey ta nifica cu hopi di nos hogarnan tin un problema serio. Tin basta parehanan y matrimonionan na Aruba cu ta fracasa, cu consecuencia cu e probabilidad cu e hobennan ta busca e mal caminda ta bira mas grandi.
Un di e solucionnan obvio ta cu nos mester cuminsa cu mas iniciativanan pa fortalece parehanan y mayornan. Fortaleciendo matrimonionan, parehanan, relacionnan entre partnernan, nos ta fortalece e harmonia, exito y durabilidad di hogarnan. Esaki na su turno lo por produci muchanan cu un mentalidad sano cu lo busca pa crece, studia y traha na bienestar di nos dushi pais. Mi conseho na parehanan; “No warda te ora boso situacion ta yega na un estado deplorabel, unda cu boso no kier sigui mas pa busca ayudo. Busca e ayudo na tempo, pone berguensa un banda y busca conseho cerca hende di experiencia. E bida, seguridad y destino di nos yiunan ta keda semper nos responsabilidad.
Si pueblo desea mas informacion di e articulo aki, contact mi na tel: 528-4639 of email mi na: This email address is being protected from spambots. You need JavaScript enabled to view it. / Bo parlamentario y sirbidor di pueblo na bo ordo semper, sin nada di sconde!


text:
Definishon
Ta purba mas tantu posibel di usa e mesun término- i definishonnan den e sensonan di diferente pais. Ta danki na e standarisashon ei, por kompará dato i interkambiá informashon statístiko internashonalmente.
Aki ta sigui algun konsepto esensial den e Senso akí.
Grupo di enfoke
E momento di midishon ta e situashon dia 4 di sèptèmber 2021, 0.00 or.
- Solamente hende ku tin 1 aña òf mas ta biba na Kòrsou òf ku tin intenshon di pasa 1 aña òf mas bibando na Kòrsou ta kai den e grupo di enfoke, esta e grupo ku e senso akí mester optené dato di dje.
- Hende ku ta forma parti permanente di e unidat doméstiko (e 'hendenan di kas') mester yena e formulario di senso.
- Si tin un hende ta biba temporalmente huntu ku un unidat doméstiko, den e Senso ta kont'é komo parti di e unidat doméstiko (hende di kas) i e ta partisipá na e Senso, basta ku e tin 1 aña òf mas bibá na Kòrsou òf tin intenshon di pasa 1 aña òf mas bibando na Kòrsou.
Unidat doméstiko (e hendenan di kas)
Un unidat doméstiko por konsistí di un solo persona ku ta biba riba su mes òf mas persona ku ta biba huntu. Nos ta traha a base di e konsepto di 'dwelling unit' (unidat di bibienda). Segun e konsepto akí, un unidat doméstiko ta konsistí di tur persona ku ta kompartí e mesun unidat di bibienda (lugá di biba). Esei ta asina, asta si bo por distinguí mas ku un unidat familiar den e mesun unidat doméstiko. E konsepto akí ta basá riba e punto di salida ku asina tin hende ta biba huntu den e mesun bibienda, mester tin un tipo di kompromiso mutuo tokante kon ta kubri kosto di bida (por ehèmpel, pago di gastu di awa i koriente) òf kon ta mantené e bibienda (por ehèmpel, fèrfmentu òf reparashon di e kas).
E deskripshon akí ta nifiká ku kada unidat doméstiko ta mará na un bibienda so (un unidat doméstiko pa kada bibienda).
Algun partikularidat:
- Hende ku ta biba den e unidat di bibienda pero kompletamente independiente di e otronan (manera studiante òf migrante ku ta hür kamber apart den un kas) mester yena un formulario apart. Pa por bisa ku un hende ta biba 'kompletamente independiente di e otronan', e mester ta paga su sèn di hür direktamente na e persona ku ta hür e espasio kuné. Pa determiná si un hende ta kai den e kategoria akí, mester hasi e persona e siguiente preguntanan: 'Bo ta hür un kamber den e kas?' i 'Bo ta paga bo sèn di hür direktamente na e persona ku ta hür e kamber ku bo?'
Importante:
- Den kaso di un persona ku ta keda kambia di adrès i ku, p'esei no ta un miembro fiho di un unidat doméstiko, Senso ta kont'é komo parti di e unidat doméstiko ku, en efekto, e ta formando parti di dje na momento ku e Senso ta tuma lugá.
- Hende ku, na momento di e Senso, ta kedando na un bibienda kolektivo (kas di hende grandi, internat, prizòn, etc.), no ta ser kontá komo parti di e unidat doméstiko. Ta konta nan komo habitante di e bibienda kolektivo kaminda nan ta kedando.
- Yu ku ta studiando den eksterior no ta ser kontá komo parti di e unidat doméstiko.
Bibienda (privá/no kolektivo)
Un bibienda ta un edifisio, konhunto di edifisio òf parti di un edifisio konstruí di kualke tipo di material i diseñá òf remodelá pa un unidat doméstiko por biba aden. Ku otro palabra, un bibienda habitá ta nifiká un bibienda kaminda un unidat doméstiko ta biba temporal- òf permanentemente.
Ehèmpel 1.
Un hende ta hür un kamber den un kas serka un famia. Si e hende ei ta paga su hür di kamber direktamente na e persona ku ta hür e kamber kuné, e mester yena un formulario apart.
Ehèmpel 2.
Tin tres studiante ta biba den un kas. Den kaso ku tur tres ta paga nan hür di kamber direktamente na e persona ku ta hür un espasio ku kada un, kada un di e studiantenan akí lo mester yena e formulario di Senso apart.
Ora nos papia di un 'bibienda', den práktika nos ke men un bibienda privá/no kolektivo. Banda di e tipo di bibienda akí, tin tambe asina yamá 'bibienda kolektivo'
Bibienda di fakansi
Un bibienda di fakansi ta sirbi komo residensia, pero na un manera partikular. Partikular debí ku ta temporalmente so hende ta biba den un bibienda asina. Ku otro palabra, e kas no ta sirbi komo residensia permanente sino komo akomodashon turístiko. Pa e motibu ei, bibienda di fakansi no ta konta komo bibienda.
Wikènthùis
Mas o ménos meskos ta konta pa wikènthùis. E kasnan akí ta sirbi un propósito rekreativo. Nan no ta sirbi komo residensia permanente. P'esei mes, e kasnan akí tampoko no ta konta komo bibienda.
Bibienda kolektivo
Bibienda kolektivo ta, por ehèmpel, instituto manera kas di hende grandi, kas di kuido, internat, sentro di akohida pa mama yòn. instituto sikiátriko, instituto pa adikto i prizòn.
Tin entrevistadó kontratá spesialmente pa hasi konteo di e habitantenan di bibienda kolektivo.
Persona number 1
Persona number 1 ta e persona den e unidat doméstiko ku por duna mas tantu informashon tokante e unidat doméstiko. Ademas, e miembronan di e unidat doméstiko mester a skoh'é komo Persona number 1.
E intenshon ta pa, mas tantu posibel, kada miembro di e unidat doméstiko mes kontestá e preguntanan ku ta tokante su persona (pregunta personal). Ademas di pregunta personal, tin tambe pregunta tokante e bibienda i e ambiente rònt di e bibienda. Persona number 1 mester kontestá e preguntanan ei.
Famia núkleo
Un famia núkleo ta un unidat denter di un unidat doméstiko, konsistiendo di:
- dos persona ku ta relashoná ku otro pasobra nan ta sea kasá òf bibá ku otro;
- dos persona ku ta relashoná ku otro pasobra nan ta sea kasá òf bibá ku otro i ku tin un òf mas yu (yu adoptivo tambe ta konta).
- un mayor ku un òf mas yu.
Nos ta distinguí e siguiente tiponan di famia núkleo
1. Pareha kasá ku yu
2. Pareha kasá sin yu
3. Pareha bibá ku otro, ku yu
4. Pareha bibá ku otro, sin yu
5. Hende muhé ku un òf mas yu
6. Hende hòmber ku un òf mas yu
Den un solo unidat doméstiko por tin un, mas ku un òf niun famia núkleo. Un persona por ta parti di un famia núkleo so.
Famia
Famia: e miembronan di e unidat doméstiko ku ta afiliá na otro te na sierto grado, sea pasobra nan ta famia di sanger òf via adopshon, òf a base di matrimonio òf kombibensia; ku otro palabra, tur ku ta famia di otro, sea di sanger òf parentá (a base di matrimonio òf kombibensia).
Pues, 'unidat doméstiko', 'famia núkleo' i 'famia' ta tres konsepto diferente.
- E miembronan di un unidat doméstiko por ta forma un famia núkleo òf nan por ta famia di otro, pero no ta tur ora esei mester ta e kaso.
- Tur miembro di un famia núkleo ta famia di otro.
- E miembronan di un unidat doméstiko por ta famia di otro, pero no ta tur ora nan ta un famia núkleo.
- Asta bo por topa un unidat doméstiko kaminda niun di e miembronan ta famia di otro.
Den e Senso akí, ta konta yu di kriansa i yu adoptá komo yu (‘natural’) di e pareha. Tata di kriansa, mama di kriansa i ruman muhé di kriansa tambe ta ser kontá komo tata, mama i ruman muhé (‘natural’).
Profeshon
Profeshon ta referí na e tipo di trabou ku e persona ta hasi aktualmente. Pues, “profeshon” no ta referí na loke e persona a studia òf siña p’e. Un hende por ta diplomá den filosofia, pero traha komo sekretaria; den e kaso ei, su profeshon (aktual) ta sekretaria.
Skol di den dia
Un skol di den dia ta un instituto di enseñansa kaminda ta duna lès diariamente den dia. Ta trata akí di enseñansa di 'tempu kompleto'. Ehèmpel di skol di den dia ta: Skol di Fundeshi, Enseñansa Spesial i enseñansa avansá: VSBO, HAVO, VWO.


text: Diahuebs madruga a drenta informe di un accidente cu hende herida na Rooi Master, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di e chauffeur bao influencia manehando un Mitsubishi Lancer a slip riba e bocht muha y a bay dal riba un cura di transhi. Debi na e impacto e chauffeur a resulta herida. Na yegada di e ambulans nan a atende e victima y a haya ta necesario pa hiba e victima na e Centro Medico na Imsan. Naturalmente polis a bay cun’e por si acaso mester trese bek na warda di polis.


text:
House of Worship Hulanda ta selebrá e aña aki pa promé biaha dia di Himno i Bandera entitulá “BAN KONEKTÁ”.
E selebrashon aki seguramente lo bai ta unu grandi. E propósito ta pa trese hende huntu, trese konekshon, krea UNIDAT i naturalmente halsa nos Rei i Salbador Kristu Hesus.
E dia aki lo ta bai tin diferente kantante manera Willy Rodriguez, Gospel Society i Proskuneo NL ku huntu lo guia e pueblo den e presensia di Dios. Pastornan di House of Worship Hulanda Chesron i Juraima Richardson tambe lo tin un tremendo mensahe di enkurashamentu pa kompartí.
E selebrashon lo tuma lugá djasabra 2 di yüli 2022 di 19.00 pa 22:00 na House of Worship Hulanda kual ta situá na Pretoriusstraat 56, 2987 AK, Ridderkerk. Entrada lo ta kompletamente GRATIS i tur hende ta bon biní.
Huntu i komo UN pueblo nos ta konvensí ku di bèrdat e anochi aki lo ta unu bendishoná i ku e unidat entre nos lo bira mas fuerte.


text:
Parlamentario Mervin Wyatt-Ras ta trece padilanti cu ta un lastima cu ainda e Ley di Kinderopvang of ley di Creche no a ser implementa. Pa e motibo ey Wyatt-Ras recientemente a manda preguntanan dirigi na e minister encarga cu Asuntonan Social pa sa ki dia esaki lo tuma lugar.
E minister aki durante un reunion de Parlamento a contesta cu e ley pronto lo por ser implementa, sinembargo tempo ta pasando y no ta tende nada. Parlamento no ta ser informa di kico ta pasando. Por menciona e baby cu a perde su bida no mucho tempo pasa. Esaki a crea incertidumbre. No solamente ta trata di reglamentacion, tambe di equipa lidernan cu informacion y educacion pa por anda cu exigencianan den educacion.
E preguntanan cu Wyatt-Ras a manda pa minister ta entre otro ki dia e ley lo ser implementa? Kico falta pa e wordo implementa?Si minister por otorga Parlamento e plan di implementacion. Si por manda exigencianan di calidad pa Parlamento? Si lo tin co-financiamento pa informa Parlamento di esaki. Tambe a puntra tocante e estudio cu lidernan y directornan di crechenan tin cu sigui pa na por cumpli cu permiso.
Durante tratamento di presupuesto di anja 2022 Wyatt-Ras hunto cu coleganan a presenta un mocion pa por regla algun rekisito pa garantisa ehecucion di e ley di cuido y guia di nos muchanan tanto den crechenan como den Trai Merdia. Ta un lastima cu e mocion aki no a ser aproba paso e fraccionnan cu ta sostene gobierno no a mira su importancia.
Ta na 2017 cu e ley di Kinderopvang of e ley di creche a ser trata y aproba na un forma unanime den Parlamento. Aki fraccion di AVP a entrega un mocion pa bin cu co-financiamento entre otro dor di sector priva. E tempo ey ya caba a fiha Kwaliteitseisen. Lo a investiga co-financiamento y lo mester a haci nulmeting y hasta lo mester a institui un inspector pa garantisa calidad. Sinembargo no mucho a ser haci despues di 2017. E minister anterior hasta a kita diferente di e lidernan di Traimerdia y a pasa Kindercentra y Traimerdianan for di e ministerio di Ensenjansa pa e ministerio di Asuntonan Social. Wyatt-Ras ta spera cu pronto ehecucion di Ley menciona por mira luz di dia.


text:
KRALENDIJK- Riba djadumingu 31 di òktober 2021, Selibon NV i Komishon Pro Lagun a yega na un Protokòl di Koperashon pa loke ta trata solushonnan pa ku molèsternan ku habitantenan den bisendario di Lèntfel Lagun ta eksperensiando.
Pa por a yega na e protokòl aki, Selibon a nombra sr. Hans Els komo un konsultor den funshon di mediadó independiente pa por mediá den e situashon di polushon den bisendario di Lèntfel Lagun. Despues di diferente seshon di interkambio entre Selibon i Komishon Pro Lagun, a yega na un Protokòl di Koperashon ku a ser yamá “Protokòl di Lagun”.
E idea ta ku huntu ta bai hasi sierto estudionan. A base di e resultado di estudio lo sigui determiná ki otro akshonan lo ta nesesario pa por redusí e molèster pa habitante ku ta biba serka di Lèntfil.


text:
A habri kancha di deporte di JICN oficialmente
Djaweps 24 di mart, e Direktor di Institutonan Hudisial i di Detenshon di Estranhero (Directeur Gevangeniswezen en Vreemdelingenbewaring), Monique Schippers, a hasi apertura ofisial di e kancha di deporte tan espera di e Instituto Hudisial Hulanda Karibense (JICN). E kancha di deporte nobo ta nesesario pa ampliashon di e programa di dia di detenidonan i ta hunga un ròl importante den e proyekto di reintegrashon ku JICN ta trahando na dje.
Anteriormente no a inkorporá e kancha di deporte den e plan di konstrukshon di e institushon nobo situá na Plantashi Aruba i p’esei a trahe tòg awor. Deporte ta kontribuí na e salú físiko i mental i ta derecho di un detenido stipulá pa lei. Ademas, ehersé deporte den grupo ta un bon manera pa detenidonan desaroyá nan abilidat sosial. Esaki ta forma un parti importante di e proseso di reintegrashon, kual ta dirigí riba preparashon di e detenido mas mihó posibel pa regreso den sosiedat ora e kaba di sinta su kastigu. Apertura di e kancha di deporte ta hasi ampliashon di e programa di dia tambe posibel, kaminda detenidonan por partisipá na aktividatnan èkstra si nan mustra komportashon deseabel.


text:
Willemstad – Komo un dje ‘partnernan’ den e projekto ‘Un Komienso Nobo’ ku ta keda ehekutá den kuadro di e akuerdo entre Kòrsou i Ulanda pa ku reformanan den ‘Landspakket’, minister Larmonie-Cecilia a bishita Marinekazerne Suffisant pa presensia entrega di sertifikado na e promé dies (10) hóbennan ku a termina e promé fase di 4 luna, ku eksito.
Na ougùstes 2021 Defensa Ulandes i Gobièrnu di Korsou a firma un kònvenant na Marine Basis Parera pa e trajekto di Sociale Vormingsplicht (SVT) ku i krea oportunidat pa hobennan entre 18 pa 24 aña por partisipá.
Na mart 2022 e promé grupo di hóben a kuminsa e trajekto i riba 9 di yüni 2022 na Marinekazerne Suffisant a hasi entrega di sertifikado na e 10 hóbennan orguyoso. Durante e trajekto di formashon, e hóbennan a partisipante a haña formashon sosial den konteksto militar. Di parti di Defensa Ulandes nan a siña norma i balornan, manera disiplina, outoestima, rèspèt propio i kon bira mentalmente fuerte i karga responsabilidat propio. E fase akí di e trajekto a dura 4 luna.
Un organisashon eksterno a keda enkargá ku e parti pa siña e hóbennan un fishi di un forma práktiko pa oumentá nan kapasidatnan i brinda e hóben un perspektiva pa futuro.
Tantu di parti di Defensa komo Gobièrnu a apuntá lidernan den e promé i e di dos fase di e trayekto, e asina yamá ‘leerwerktrajekten’(LWT).
Den presensia di nan famia, mandatarionan i Defensa Ulandes na Korsou e hóben Yaksel Nepomeceno a risibí un hèlm di plata pa tareanan ehersé durante un kontèst i Mesiah Nahr a keda skohé komo “ Best Man” di hinter e trajekto debí ke el a presta mihó.
Despues di e parti ofisial minster Larmonie-Cecilia a kombersá ku algun di e hobennan, miembronan di e ‘stuurgroep’ ku ta bou responsabilidat di señora Van der Gen i e ‘programmamanager’ señora De Sousa.
Minister Ruthmilda Larmonie-Cecilia ta desea e 10 hobenan éksito pa ku e trajekto ku ta sigui i ke motivá mas hóben pa inskribí pa e grupo nobo di 35 hoben ku tin di start pronto.


text:
Diahuebs atardi na e crusada di Van Leeuwenhoekstraat y Dominicanessenstraat altura di Maria College a sucede un accidente di auto...Read more
Diahuebs den oranan di atardi riba e caminda di Savaneta altura di Wintergarden a sucede un accidente entre auto y...Read more
Diahuebs den careda di 2:30 atardi riba e caminda di Tanki Leendert altura di Rococo Plaza a sucede un accidente...Read more
Riba e caminda di Tanki Leendert diaranson atardi a sucede un accidente den cadena. Chauffeur di lexus no a regula...Read more
Diahuebs mainta riba e caminda principal altura di ex drive inn a sucede un accidente den cadena y un baby...Read more
Diahuebs den careda di 4:40 marduga un turista masculino canando na pia direccion pa warda di Polis a keda para...Read more
Diaranson atardi Comisario di Polis coriendo den area di Cas Paloma a tuma nota di un truck cu basta hende...Read more
Diaranson mainta na e crusada di Sasakiweg pa Caya Punta Brabo pabou di orange mall a sucede un accidente di...Read more
Diaranson mainta trempan pabou di ex Bushiri Hotel riba L.G Smith Blvd chauffeur di un kia sportage bayendo abou a...Read more
Relaciona cu e dos hombernan deteni diamars anochi na Kudawecha di tabata indocumenta ora cu nan a keda para pa...Read more
Polisnan di San Nicolas diamars anochi a tene un control den Sero Colorado y a para un pickup altura di...Read more
Diamars anochi altura di WEB na Balashi un homber riba su brommer a dal abou y keda herida. E homber...Read more
Diamars atardi na e t-weg altura di Jambalaya na Piedra Plat a sucede un accidente di auto pa falta di...Read more
Diamars atardi riba L.G Smith Blvd poco pariba di royal plaza un auto a dal un ciclista y e cabayero...Read more
Diamars prome cu 5 or atardi na e luznan di trafico riba Adriaan Lacld Blvd y Wilhelminastraat a sucede un...Read more
Diamars merdia un offroadtruck cu varios persona patras pa core rond di e costanan di Aruba a confronta cu un...Read more
Diamars marduga antisocial a manda por lo menos cuatro bloki grandi contra di e bentana di glas di Bruna Bookstore...Read more
Diamars den careda di 1 or marduga un comerciante masculino cu su yiu chikito den man a keda atraca pa...Read more
Diamars den careda di 9:10 mainta riba e caminda di Santa Cruz pazuid di e santana ta sucede un accidente...Read more
Dialuna den careda di 6 or atardi riba e caminda principal di Savaneta altura di ex iceberg a sucede un...Read more


text:
FC San Lucas a kaba Kaya 4 di CurFutsal invikto ku 6 punto for di 3 wega. E tim a gana awe, djaweps 15 di novèmber, ku skor di 4-2 di Securitas. FC Don Bosco a goliá Sta Rosa Stars 6 pa 2 pa seyá tambe su klasifikashon pa final kontra di San Lucas.
Meskos ku e dos fechanan anterior, fanatikonan di futsal a disfrutá di dos bon wega den divishon A. Esakinan tambe a tuma lugá den Sala Niels Liberia di Stadion Odulio Willems den Suffisant. Esaki tambe a konta ku arbitrahe di Omar Pauletta, Heinrich Angel, Rolf Pranger, Franklin Benitez i na mesa Deetje Wederfoort
FC San Lucas meskos den su dos otro weganan, awe tambe a ranka sali brabu riba Securitas. Tabata Oscar Vegas ku for di trempan a hinka un gol pa pone su tim dilanti. Quincy Wilson a empatá e wega, pero Vegas despues tabata éksitoso atrobe: 2-1.
Den di dos tempu tabata Jean Pauletta ku a skor dos biaha pa FC San Lucas. Dje tim kontrali Freddy Hernandez tabata eksitoso. E wega a tèrminá ku skor di 4 pa 2 na fabor di San Lucas. Esei tabata e di tres viktoria pa San Lucas ku pues a tèrmina Kaya 4 invikto ku 6 punto.
Den e di dos wega di awenochi FC Don Bosco tambe a kuminsá goloso i a skor 3 gol den e promé tempu: 3-0. Shudelmar Dorand a hinka dos gol, miéntras ku Ruensley Leuteria tambe a skor. Den di dos tempu mesun hungadónan aki skor, miéntras ku Jurensley Martina i Roderick Cleopa a hinka gol pa Sta Rosa Stars.
Esei tabata e di dos viktoria pa Don Bosco, despues ku e tim a zona un kampanaso riba e promé fecha ganando di Securitas 5 pa 4. E tim bou di guia di Jessica ‘Jess’ Victoria riba e di dos fecha tabatin ku rekonosé San Lucas komo e mihó: 2-5. E ta haña chèns pa tuma revanche p’e derota aki den final.
E posishon final di Kaya 4 dj kampionato di CurFutsal ta: 1. FC San Lucas 6 punto, 2. FC Don Bosco 4 punto, 3. Securitas 2 punto i 4. Sta Rosa Stars 0 punto.


text:
E representante democrata Alexandra Ocasio-Cortez a bisa durante inserreccion di Capitol e trauma cu el a sufri di agresion sexual. Ocasio-Cortez a haci e declaración, tabata prome biaha cu e ta papia di e asunto den publico.
E ta considera cu personanan den congreso ta bisa pa e ‘sigui bay dilanti’ incluyendo esnan cu ta pidi despesnsa despues di e inserreccion violento na Capitol di january tabata usa e mesun tactica contra abusadornan.
“E rason di con mi ta bisa eskai y e rason dicon mi ta bira emocional ta pa motibo cu persona cu ta bisa pa nos sigui bay dilanti, cu e no ta algo grandi y cu nos mester lubida, y pordona, ta mesun tactica di abusadornan. Ami ta un sobreviviente di agresion sexual”, Ocasio-Cortez a bisa. E congresista no comparti detayes de e agresion.


text:
J.E. Irausquin Blvd – Diadomingo algo pasa di 4:30 di atardi polis a bay un boksmento den area di Hot Zone.
Tawata trata di un accidente entre auto y brommer, pero prome informacionnan no por a confirma si tawata tin hende herida.
Na yegada di polis no tawata trata di nada serio.
Falta di preferencia
Tawata trata cu un brommer a dal contra e porta di chauffeur di un Hyundai Creta y causa daño na e porta.
Polis di trafico tambe a presenta na e sitio y no tawata tin necesidad pa ambulance, debi cu tur esnan envolvi tawata ok.


text:
Miéntras ku PdvSA i e kompanianan anónimo di gobièrnu tin benout, habitante bibá pabou di refineria porfin por hala rosea normal atrobe.
Tempu ta turbulento ku e beslag di masoménos 2 miar di dòler ku ConocoPhilips a pone riba PdVSA. Vários korant a relatá esaki. Èxtra por ehèmpel a konstatá: “Interes general ta mas grandi ku di ConocoPhilips” i Antilliaans Dagblad: “PdVSA su ousensia ta bria”. Ku un bista ekonómiko, PdVSA, pues, ta parse un partner inkonfiabel pa Pais Kòrsou, ni opstante ku e sosio akí ta dispensá di praktikamente tur impuesto (mira “Agreement between the Netherlands Antilles, the Island of Curaçao and Petroleos de Venezuela S.A.”). Ta e inkonfiabilidat akí ta loke SMOC a trese dilanti hopi biaha kaba, manera na 2013, relashoná ku e relato di EcoRYS[1]. Hende ku ta inhalá diariamente e emishon shushou di Isla tabata na altura di esaki bon bon, te awe. Aña tras di aña Isla a violá derecho humano di habitante di por ehèmpel Wishi/Marchena, ku aprobashon di gobièrnu di Kòrsou. Hues a bisa ku Isla tabata aktua ilegalmente: “Mirando e trasfondo akí, korte ta haña aseptabel ku Isla a violá e prohibishon. Den e relato di TNO ku STAB ta para ku a midi un imishon mas haltu ku e norma di 80 µg/m3, usando eksaktamente e mes datonan di meteo di 2008 i 2009 na un otro lugá ku e lokashon ku koordinado x = 49500 i y = 53000… E huisio provisorio ta ku Isla a aportá na un imishon di SO2 mas grandi ku e norma ku Korte a dikta, pues ku el a aktua ilegalmente.” (,,Tegen deze achtergrond acht het gerecht voorshands aannemelijk dat Isla het verbod heeft overtreden. In het rapport van TNO en STAB wordt vermeld dat met dezelfde meteogegevens als gebruikt in 2008 en 2009 op een andere locatie dan de locatie met de coördinaten x = 49500 en y = 53000 een hogere immissie is gemeten dan de norm van 80 µg/m3….. Naar voorlopig oordeel is gelet hierop aannemelijk dat Isla meer aan de immissie van SO2 heeft bijgedragen dan de in het Hof-vonnis gestelde norm, zodat zij in zoverre onrechtmatig heeft gehandeld.’’)
Pero, aparentemente kos ta kambiando. Awor, Isla kasi no ta produsiendo mas, pa motibu di e kaso ku ConocoPhilips. Esaki ta enserá outomátikamente ku dirpiente ta respetá derecho di habitante di Wishi/Marchena, alménos e midimentunan di dióksido di suafel na altura di Beth Chaim ta proba, komparando 2017 ku 2018. No hay mal que por bien no venga.
[1] Tep: lesa e relato di EcoRYS kompletamente i purba di komprondé e ora ei e diskushon tokante futuro dje tereno di e refineria.


text:
Willemstad Curacao: Diamars anochi Curacao a registra un accidente fatal den trafico riba Schottegatweg unda un auto a perde control na altura di e pompstation na Santo Domingoweg y a kibra cura di refineria isla y bolter cay den rooi.
Direct Media Curacao:
Prome unidad policial cu a presenta a topa cu e situacion grave y a solicita ambulance y brandweer cu urgencia. Paramediconan a cuminsa traha cu e homber di biaha pero no por a haci mucho, debi cu el a fayece na e sitio. Curacao ta conoce e di 12 morto den trafico.


text:
E actor Antonio Banderas a ser nombra como e coprotagonista mas reciente di Harrison Ford den e proximo pelicula di Indiana Jones, cu ainda no tin titulo. E anuncio di e casting a ser informa pa prome biaha pa Deadline, aunke no a revela ta kende Banderas lo interpreta of con importante su personahe lo ta den e pelicula, ya cu casi tur cos di e pelicula ta secreto.
Loke sa te cu awo ta cu Indiana Jones 5, a cuminsa wordo filma recientemente na Reino Uni, y cu su elenco ta inclui tambe e creador di Fleabag, Phoebe Waller-Bridge y e actor di Hannibal, Mads Mikkelsen. Boyd Holbrook, Shaunette Renee Wilson y Thomas Kretschmann tambe lo ta coprotagonista. E pelicula ta ser dirigi pa James Mangold (Logan, Ford vs.Ferrari), cu a reemplasa Steven Spielberg despues cu el a retira, loke ta converti Indiana Jones 5 den e prome den henter e serie cu no ta ser dirigi p’e.
Recientemente a surgi imagennan di Ford den e set, cu ta mustra e actor di 78 aña den su costuum. Fin di juni, Ford supuestamente a lesiona su schouder durante ensayo di un escena di pelea pa Indiana Jones 5, aunke no spera cu e lo afecta e produccion di un manera significativo, y e filmacion a cambia di rumbo rond di e actor mientras ta evalua e tratamento.
Falta ainda hopi prome cu e pelicula keda pa cla pa wordo estrena. Actualmente, Indiana Jones 5 ta poni pa ta den cinema dia 29 di juli 2022. E proximo pelicula ta e continuacion di Kingdom of the Crystal Skull di 2008. E franchise ta celebrando actualmente su 40 aniversario e aña aki, cu Raiders of the Lost Ark yegando e teatronan na 1981.


text: Diahuebs merdia un turista den grupo di utv a bira malo net pariba di Bushiribana, e personal cu tabata cu nan a yama centro di alarma 911 pidiendo ambulance pa ayudo medico. Ambulance a presenta cu urgencia manera pidi. Polis tambe tabata na caminda. Pero e ambulance serca cu a presenta y momento cu e turista a mira paramedico el a sapatia y core e personalnan di ambulance cu e no kier ningun asistencia. No a keda nada otro cu e personalnan no por forsa ningun persona pa asistencia pero si ta lagabo cu conseho atras y asina a subi nan auto bandona e sitio y informando polis di e situacion.


text:
DEN HAAG- René Bagchus lo bira e direktor nobo di Relashonnan di Reino/Karibe Hulandes, entrante promé di novèmber 2021.
Bagchus ya ta trahando na e departementu di Asuntonan Interior i asuntonan di Reino, kaminda e ta dediká su mes na mehorashon di servisio na habitante di e islanan. Entre yüli di 2020 pa yüli di 2021 ela traha tambe riba e medidanan den lus di Covid-19 i alabes ela yuda ku organisashon di elekshon pa parlamentu hulandes.
Henk Brons, direktor general na Asuntonan di Reino, ta kontentu ku e nombramentu. “Ku su eksperensia ekstensivo na vários ministerio, René por kontribui hop na e esfuersonan na Den Haag pa loke ta trata Boneiru, Saba ku St. Eustatius.
Paso
Bagchus mes tambe ta positivo. “Mi ta entusiasmá pa, huntu ku mi koleganan ámbos na Hulanda i na Karibe Hulandes traha riba e retonan ku tin na e islanan. Mi ta konsiente tambe ku ainda falta hopi paso, ora ta trata di kosnan atministrativo, pero tambe kosnan sosial”.
Bagchus ta bisa di ke traha duru pa ku e residentenan di e tres islanan karibense, sinti un diferensia den nan bida. “E pensamentu ei ta duna mi hopi energia”, asina e direktor nobo a bisa.


text:
Awe ami i mi kolega minister Ruisandro Cijntje di MEO a hanja un tour den e projekto di Kurá Hulanda den Otrobanda, door di e doño nan nobo.
Esaki ta un projekto di 13 mion florin ku a ser inberti den kompra i renobashon. Ainda mester bini inbershon den meubilarionan nobo.
Gobiernu a duna full koperashon den e projekto aki pa loke ta trata vergunning nan. Falta un paar di asuntu ku mester ser atende ku gobiernu; manera e inboedel ku ainda Ontvanger tin beslag riba esaki nan. Mi lo papia ku kolega Javier Silvania pa solushoná esaki pronto.
Pabien na e yunan di Korsou aki ku a riska di inbertí den Korsou.


text:
Den fin di siman “ARTBO” Aruba Taekwondo Bond a organisa central training for di 11’or di mainta pa 2’or di atardi na Centro Deportivo Frans Figaroa. Varios scol di Taekwondo a manda nan atletanan pa asisti na e training aki. Despues di dos aña di e pandemia cos a cuminsa lora bek den Taekwondo di Aruba. ARTBO a organisa campeonato, curso di referee y awo central training. Training tabata bou encargo di Stuart Smit y Monica Pimentel. Ambos a representa Aruba den varios weganan Sur Americano, Pan Americano, Mundial y Olimpico cu varios medaya, bon resultado y amplio experencia.
ARTBO tin plannan grandi pa Taekwondo di Aruba, mirando tur e actividadnan cu tin den e Ciclo Olimpico 2024/2028. Stuart Smit y Monica Pimentel a splica e atletanan presente den cua direccion nan ta bayendo y kiko ta spera for di nan. Esaki ta e prome training pa cera conoci cu e atletanan, cada biaha lo subi e nivel di training. Stuart Smit y Monica Pimentel a splica cu pa por yega na un bon nivel mester cuminsa den cas pa asina forma atletanan di cadet, junior y adulto.
Edmundo Josiah di COA a presenta na e training y a combersa cu Stuart Smit y Monica Pimentel. Stuart Smit y Monica Pimentel a keda satisfecho cu e cantidad di atletanan cu a presenta na e central training. Otro siman dia 16 di April training lo sigui na Centro Deportivo Frans Figaroa for di 11’or di mainta pa 2’or di atardi.


text:
Presencia di polis a wordo pidi pa pasaheronan rabia cu a wordo nenga di drenta Aruba
Diadomingo algo despues di 7 or, presencia di polis a wordo pidi na Airport pa motibo cu algun pasahero di e aeroliña Sarpa cu nan a wordo nenga di...
Accidente di UTV na costa norte a laga varios turista herida
Diasabra merdia den careda di 1'or varios unidad di Ambulance y tambe di polis a bay ariba e caminda di tera cu ta bay pa Natural Bridge, unda un...
Accidente cu hende herida na Ponton
Diabierna merdia den careda di 1:45 polis y ambulance a bay e subida di Ponton, pa un accidente cu hende herida. Na yegada di polis nan a topa cu e...
Expulsa for di Aruba cu prohibicion di 3 aña di regreso, prome cu esey e tey bek...
Recientemente autoridad a logra captura un ilegal cu ya caba den pasado a ser deteni y expulsa for di Aruba cu un prohibicion di regreso di 3 aña pero...
Den auto: Dama a bira malo y su parehe a bahe y pone plaat ariba caminda
Diadomingo anochi 10'or pasa polisnan a bay cu urgencia e Rotonde conoci di Superfood, eynan lo a sosode un accidente y aparentemente tin hende drumi ariba caminda. Na yegada polisnan...
E la bay nort den verboden ariba Paperclip Rotonde, chauffeur burachi deteni un rato despues
Diadomingo mey anochi pa dialuna polis a wordo informa di un chauffeur burachi tras di stuur, poniendo su mes y trafico contrario den peliger grandi. Sero Blanco bay nort Ariba e...
Ciclista levemente herida despues cu auto a dal’e
Diabierna merdia pasa di 12'or polis di trafico a bay Shiribana unda auto a alcansa un persona ariba bicicleta. Despues basta rato warda Despues di bastante rato warda den solo un...
Polis a detene chauffeur di un KIA Rio banda di rotonde Pos Chikito.
Dialuna marduga patruya atento riba caminda di Pos Chikito a tuma nota di un KIA Rio coriendo poco malo y a bay para esaki pa controla. Durante e control...
Dama a bira malo tras di stuur ocasiona un accidente frontal na Camacuri
Diadomingo mainta a drenta informe di un accidente cu hende herida na Camacuri, mesora a dirigi tanto polis como ambulans na e sitio. Na yegada di e patruya a...
42 luna di prison pa grupo cu a importa lote grandi di cocaina
Awe mainta Hues a dicta sentencia den e caso penal contra un grupo di persona acusa di a importa riba 27 October 2021 casi 16 kilo di marihuana y...
UTV di compania di tour a pega candela den careda
Diahuebs den oranan di mainta brandweer a sali pa San Fuego, unda cu lo tawata tin un auto na candela. Tawata den careda di 9:30 cu Brandweer a yega a...
Polis a intermedia den problema di bisiña pero a detene un persona terco
Diadomingo atardi a drenta informe di un problema di bisiña na Tanki Leendert, mesora a dirigi un patruya na e sitio. Na yegada di e patruya nan a haya...
Door di un kortsluiting, wayanan di un walk in cooler a pega candela,
Diamars algo despues di 5'or y mey di atardi, presencia di brandweer y polis a wordo pidi cu hopi urgencia na un adres den Caya Ernesto Petrona. Esaki pa...
Chauffeur a malcalcula y a bay dal riba pick-up na Ponton
Dialuna anochi a drenta informe di un accidente cu hende herida banda di Wema na Ponton, mesora a dirigi tanto polis como ambulans na e sitio. Na yegada di...
Mexzy Lont despues di varios biaha causa destruccion atrobe drumi na Monumenten Bureau
Dialuna mainta a drenta informe di cu e conocida Mexzy Lont ta busca problema drumi dilanti Monumenten Bureau, mainta tempran e trahadornan ta yega pa bay traha y ta...
Chauffeur hulandes-europeo a dal auto di su tata kibra y a bandona e sitio pa bay avisa...
Dialuna madruga un patruya riba Sasakiweg a tuma nota net ora cu un Ford Explorer biniendo for di Palm Beach ta bay dal fuertemente riba e rotonde banda di...
Un biaha mas: Un persona levemente herida den accidente ariba crusada di Sero Pita
Diasabra atardi un biaha mas polis di trafico a bay e crusada conoci na Sero Pita, por bisa e crusada principal pa un accidente cu hende herida.Falta di preferencia Na...
Accident entre cuater auto, cu heridos y hopi daño material, na Paradera
Diaranson den careda di 10'or di mainta a sosode un accidente cu hopi daño material y cu varios herido, un poco mas pabou di e rotonde di Paradera. Un Toyota...
Hopi mercancia horta: Antisocial a bolbe drenta mesun tienda den Caya G.F.Betico Croes
Dialuna merdia den careda di 3'or polis a wordo pidi pa pasa na un tienda den caya grandi, eynan antisocialnan lo a drenta y horta cos.Destruccion na bandaE persona...
Chauffeur burachi deteni dilanti Royal Plaza
L.G.Smith Boulevard - Diamars anochi den careda di 10'or polis a topa un boksmento chikito dilanti Royal Plaza. Chauffeur bou influencia E boksmento tawata debi cu e chauffeur burachi no a...


text:
Aruba
Parlamentario drs. Shailiny Tromp-Lee: Normanan stipula den e ley di consenso di Reino RAft ta irrealistico y inalcansabel (part I)
Den e verslag pa loke ta trata e dos leynan di consenso di Reino COHO y RAft cu a keda manda Hulanda dia 20 di mei 2022, mi a haci varios pregunta y a duna comentario, critica y sugerencia pa cambio. Un punto cu mi a duna hopi atencion den e verslag ta e normanan stipula den e ley di consenso di Reino RAft (Rijkswet Aruba financieel toezicht). Den e articulo aki mi lo bay amplia riba e e topico aki.
Na prome lugar mi mester enfatisa un biaha mas cu e 2 leynan di consenso di Reino ta forma parti di e pakete di condicion cu Hulanda a pone riba mesa pa Aruba por a haya sosten di likides durante e pandemia. Condicionnan cu na e momentonan ey no a keda Gobierno nada otro cu acepta nan pasobra sin e sosten ey nos no lo a sobrebibi, cu otro palabra nos por conclui cu e aceptacion no tabata boluntario. No obstante e hecho cu nos ta contento cu e sosten di Hulanda, ta haya e hecho cu a mara esaki na condicionnan caba algo grave mirando e circunstancia. Sin papia mes cu e normanan stipula den e ley ta irrealistico y inalcansabel.
Pa evaluacion di presupuesto y di implementacion di maneho a keda determina un serie di norma. Normanan cu a keda stipula a base di protocolnan existente di prome cu e pandemia, sin tene cuenta cu nos realidad actual. Nos situacion financiero y economico a cambia drasticamente door di e pandemia. Te ainda nos no por papia di un situacion stabiel, e recuperacion di nos turismo y economia ainda ta insigur y dependiente di desaroyonan mundial. Ademas actualmente tin un factor hopi importante pa tene cuenta cu ne, esta e guera na Europa. Dificilmente nos por calcula e impacto riba di tur e desaroyonan aki. Pesey mes actualmente ta realisa proyeccionnan cu ta tene cuenta cu esakinan y tambe cu desaroyo encuanto COVID (variantes), socionan comercial/turistico importante, inflacion y di vacunacion (local y internacional). Pesey mes, en connexion cu full e situacion insigur aki, nos Fraccion sigur a indica cu nos no ta haya apropia pa stipula of mantene normanan presupuestario y financiero di prome cu e pandemia of stipula awor mirando e falta di claridad riba demasiado factornan cu ta (por) hunga un influencia riba e normanan.
Cu e normanan stipula den e ley di concenso di Reino RAft ta irrealistico y inalcansabel ya caba nos ta experienciando esaki tres aña consecutive. Ya pa añanan 2020, 2021 y 2022 Aruba mester a pidi Hulanda excepcion pasobra no por cumpli cu e normanan stipula. Na tur 3 ocasion Hulanda a duna ok pa e excepcion pidi, indicando cu nan ta compronde cu nos no lo alcansa nan pa motibonan obvio. No por otro tampoco mirando cu nos presupuesto pa aña 2022 tin un deficit di 228 miyon florin y si Aruba mester cumpli cu e norma di 1% di surplus (ekivalente na 60 miyon florin) prome cu 2023, esaki ta significa un ahuste den nos saldo presupuestario di 288 miyon florin den un aña. Algo practicamente imposibel.
Pesey mes nos a manda puntra Hulanda si nan lo ta dispuesto pa fiha normanan nobo mas den futuro of basa riba nos situacion actual, asina teneniendo cuenta cu e guera andando, inflacion mundial y tur otro incertidumbe. Alabes pa por compronde e posicion fiha pa Hulanda a manda puntra e dicon di e postura di Hulanda di kier mantene nos na normanan cu ya no ta realistico, y cu nan sa bon bon cu nos no por alcansa mas. Sigur nos a puntra pakico Hulanda no kier tene cuenta cu e impacto enorme cu e pandemia tabata y tin riba nos situacion financiero y economico. Sin laga afor e hecho cu nan no ta tene cuenta mes cu nos crisis social (pre-covid) cu door di e pandemia sigur a empeora.
E topico aki ta uno hopi amplio y cu nos a haci hopi remarke y pregunatanan. Den un siguiente comunicado lo sigui elabora riba e normanan irrealistico y no alcansabel cu actualmente ta stipula den e concepto di ley riba mesa. Ainda no a ricibi contestacion riba nos pregunta y criticanan pero mi ta spera cu Hulanda lo tene cuenta cu esakinan y realisa cu e postura aki no ta uno corecto.